Абдурраҳмон Ал-Хомисий. Набавия (ҳикоя) | www.ziyouz.uz\nБош саҳифа Жаҳон насри онлайн антологиясиАбдурраҳмон Ал-Хомисий (1920-1987; Миср)Абдурраҳмон Ал-Хомисий. Набавия (ҳикоя)\nНабавия ҳақидаги ҳикоямни тинглайдиган одамни қайдан топсам бўлади? Унинг оғир ўтмишини, қиз бошига ёғилган мудҳиш кулфатларни эшитадиган бирор одам бормикин? Қани энди, Набавияни биладиган одам бўлсаю, у менга қизнинг қаердалигини айтиб берса. Мен қизнинг ёнига қанот боғлаб, учиб борардим.\nХотирамдан деярли ўчиб кетган қиз сиймоси кўз ўнгимда пайдо бўлса, томоғимга йиғи келиб, мени ғиппа бўғиб олади. Ҳаёт гирдобларида мен уни йўқотиб қўйдим. Уни зулмат чангалидан қутқариб ололмадим. У ғойиб бўлди. Қаёққа? Эҳтимол, Азроил қизнинг мижиғланган баданини, таҳқирланган, эзилган қалбини кўриб, унга раҳми келгандир ва уни азоблардан фориғ этгандир? Балки у ҳали ҳам бу расво дунёда ўз жаллодларининг ҳирсларини қондириб, бир амаллаб кунини кўриб юргандир? Ич-ичидан келаётган бир овоз менга Набавиянинг ҳаётлигидан хабар беряпти. Қорачадан келган, қотма, юз тузилишлари нозик. Катта-катта кўзлар унинг тубида ҳадик сезилиб турадиган бу қизни кўрган одам бўлса – ўтиниб, ёлбораман, унинг қаердалигини менга айтинг. “Ана Набавия” деб кўрсатинглар, одамлар. Худо ҳақи, жумла жаҳонда бор жамийки яхшиликлар ҳақи – уни менга топиб беринглар, азизлар. Худо ҳақига қасамлар бўлсинки, агар мен уни учратиб қолсам, қизни қутқариш учун ҳамма нарсани қилардим. Унинг нобуд бўлишига йўл қўймасдим. Шабнамлар бу қуруқшай бошлаган гулғунчанинг ташналигини қондирсин! Қаердасан ҳозир, Набавия? Эҳтимол, сени номусдан маҳрум этган, болалигингни тортиб олган, ёшлигингни бадном қилиб тортиб олган одамлардан даҳшатли ўч олишга тайёрланаётгандирсан?\nМенга жавобан: “Хўш, нима бўпти? Бизнинг ҳаётимизда Набавияга ўхшаганлар сон мингта”. Бироқ ким менга шу гапни айтадиган бўлса, мен унга шундай деб жавоб берар эдим: инсон ҳаётини мажақлайдиган жамият фақат бир нарсага муносиб – уни кунпаякун қилмоқ керак, токи ундан асар ҳам қолмасин. Негаки, бундай жамият гулни тиканга, тозаликни – ахлатга, олийжанобликни разолатга айлантиради. Агар мен одамларга Набавия билан қандай учрашганимни айтиб берсам, унинг майиб бўлган ҳаётини ҳикоя қилсам, истаган одам менинг дардимни ҳам, қаҳримни ҳам англаган бўларди…\nЮридик факультетда ўқиб юрган кезларимда, менинг Фавзи деган бир дўстим бўларди. Биз машғулотларга бирга тайёрланар, бирга сайр қилар, бирга хаёл сурар ва суҳбатлар қурардик. Ҳар биримизнинг жуда камсуқумлик билан жиҳозланган кичкинагина хонамиз бўлгувчи эди. Университетда ўқиш учун пойтахтга вилоятдан келган талабаларнинг ҳаммаси ҳам шунақа яшарди.\nБир куни Фавзининг олдига кириб, кирларини йиғиштираётганини кўрдим. Мен “нима гап? Тинчликми?” деб сўрадим. Менга жавоб бериш ўрнига у Набавияни чақирди.\nЭшикдан қўрқа-писа бир қорамағиз қиз кириб келди. Унинг бўйи пастгина, орқасига ташлаб олган сочи тимқора, эгнидаги кийим-боши қишлоқча эди. Фавзи унга кирларни олиб кетишни буюрди.\n– Кир ювадиган қизми? – деб сўрадим мен.\n– Йўқ, – деб жавоб берди Фавзи. – Кирингиз бўлса беринг, ювиб берай, деб илтимос қилган эди. Лекин қанақа ювишини билмайман.\nНабавия кирларни йиғиштириб, ваннахонага олиб кирмоқчи эди, бироқ бизнинг гапимизни эшитиб, луқма ташлади:\n– Ҳойнаҳой, ишимдан рози бўларсиз, жаноб. Ажаб эмаски, дўстларингизга ҳам мени тавсия қилсангиз…\nМен шу куни кечгача Фавзиникида бўлдим ва кетаётиб, Набавиядан менинг ҳам кирларимни ювиб беришини илтимос қилдим.\nНабавия жума куни келди… Устидаги кўйлаги эски, бир-икки жойидан ситилган эди, елкасидаги йиртиқлардан бадани кўриниб турарди. Чеҳраси толиққан, кўзлари ҳорғин. Тунни бедор ўтказгани яққол сезилиб турарди. Қизалоққа раҳмим келиб кетди. Фавзи буни билса, албатта, “кўнгилчанлигингни қўйсанг-чи, хомхаёл бўлаверма” деб койиб берарди.\n– Бошқа гал ювиб бера қоласанми? – деб сўрадим Набавиядан.\n– Йўқ, шу бугун ювиб бераман, хўжайин… — Унинг овозида қўрқув оҳанги бор эди, кўзларида ҳадиксираш сезиларди.\n– Жуда толиқиб турибсан-ку? – дедим мен.\n– Толиқиб? – деб қўрқа-писа қайтариб сўради қиз.\n– Ана, башаранг ўзи айтиб турибди. Айни шу бугун кир ювдиришим шарт эмас.\n– Лекин мен…\n– Майли, ҳақингни бугун бера қоламан, кирни бошқа куни ювиб берарсан…\nҚизнинг юзи қувончдан ёришиб кетди, кўзлари чақнади, у менинг қаршимда полда ўтирар эди.\n– Нонушта қилганмисан? – деб сўрадим мен.\n– Ҳа, – деб жавоб берди қиз. Лекин унинг ёлғон гапираётгани кўриниб турарди.\nМен унга қорним очлигини айтдим ва кўчадан нон билан ловия олиб келиб беришини илтимос қилдим.\nНонушта қилиб бўлганимиздан кейин, Набавия деди:\n– Хўжайин, мени оқсочликка олсангиз-чи? Мен овқат қилишни биламан, пол юваман, хонани супуриб-сидираман, кир юваман, нимаики иш буюрсангиз, ҳамма-ҳаммасини қиламан. Ахир, сиз… Ахир, сизнинг юмушларингизни қиладиган ҳеч кимингиз йўқ-ку?\nМен ўйланиб қолдим – унинг таклифи чакки эмас эди. Кейин сўрадим:\n– Сенга қанча ҳақ тўлашим керак бўлади?\n– Ҳеч қанча. Фақат овқат билан бир бурчакдан жой берсангиз бас, ишлайвераман.\nМен унга ойига эллик пиастр бераман дедим.\nШундай қилиб, Набавия меникида қолди.\nМашғулотлардан кейин университетдан қайтиб келганимда хонамнинг саришталигини, мени кутиб турган лаззатли таомни кўриб хурсанд бўлардим.\nАввалига Набавиядан биронта рост гап эшитишнинг имкони йўқ эди. Бир куни ундан қариндош-уруғларини суриштириб қолдим. У отаси Мангур шаҳрида туришини айтди, онаси эса Қоҳирада яшар экан. Кейин маълум бўлдики, Набавия на отасини, на онасини билар экан.\nБошқа бир гал у қайлиғи бўлганини гапириб қолди. Қаллиғи ҳунар билим юртининг талабаси экан, лекин унинг ота-онаси туфайли қаллиғидан воз кечишга мажбур бўлибди.\nНабавия унинг ташқи қиёфасини батафсил тасвирлаб берди. Қандай қилиб, қайлиғи уни кинога таклиф қилганини, қанақа совға-саломлар олиб берганларини сўзлади, севган одамидан жудо қилган қисматини қарғади. Кейин маълум бўлдики, ҳеч қанақа қаллиғ-паллиғ деган нарса бўлмаган экан. Қиз бечора лоақал шу тарзда ҳаётини жиндай безамоқчи бўлган экан.\nУ ўзининг эл қатори қиз эканига, унинг ҳам ота-онаси, қаллиғи борлигига, ота-онаси туппа-тузук одамлар эканига, ўзларига тўқ турмуш кечиришларига мени ишонтиришга уринарди.\nМен унинг ёлғонларига кўп ҳам парво қилмасдим. Ҳатто ўзимни ишонгандай қилиб кўрсатишга ҳам ҳаракат қилардим, негаки, кўриб турардимки, эзилиб кетган бу шўрлик қиз ёлғони билан ўзини таҳқирлар ва камситишлардан ҳимоя қилишга уринарди. Унинг ҳаёти эса турфа хил таҳқирлар ва камситишларга тўла эди.\nБир куни уйга яқинлашиб келар эканман, Набавиянинг паст овозда ашула айтаётганини эшитиб қолдим. “О, тун! Қанчадан-қанча шўрликлар устига пардангни тортасан! Фақат сенгина, о, сирли тун, дунёда қанча қиз бир тишлам нон учун номусини сотаётганидан хабардорсан!”\nТунги сукунат бағрида таралаётган бу мунгли оҳанг олис-олисларга бориб сингиб кетмоқда эди.\nМен Набавиядан сўрадим:\n– Сенга нима бўлди?\n– Ҳеч нарса, – деб жавоб берди қиз ва бирдан алам билан ўксиб йиғлаб юборди.\nНиҳоят, мен Набавияни ҳамма гапни рўйирост айтиб беришга кўндирдим. У менга юрагини очди. Набавиянинг қалби ғам-ҳасратга ва аламли изтиробларга тўла эди.\nНабавия на отасини, на онасини биларди. Фақат аллақандай одамларнинг уйида яшаганини эсларди. Улар эр-хотин эди. Эртаю кеч шўрлик қизни уришганлари уришган эди, унинг томоғидан ўтаётган ҳар тишлам таом учун таъна қилишар, “раҳмимиз келганидан сени боқиб ўтирибмиз” деб писанда қилишар, “текинхўр, ношукур, ялқов” деб дашномлар беришарди.\nНабавия тонг қоронғусида уйқудан турар, полларни ювар, югуриб бозорга бориб келар, нонушта тайёрлар, кун бўйи бекаси ва хўжайиннинг кўзига яхши кўриниш учун елиб-югурар, тун яримлагандан кейингина уйқуга ётарди. Унинг ётадиган жойи йўлакда эди. У қуруқ полнинг устига ётарди-да, эрталаб тонг ёришмасдан яна югур-югурини бошламоқ учун уйқуга кирарди.\nБир куни кечқурун бека Набавияга чой қайнатишни буюрди. Набавия бехосдан чойнакни қўлидан тушириб юборди. Чойнак синди. Беканинг жон-пони чиқиб кетди. Fазабдан қизариб кетган, ола-кула кўзларидан ўт чақнаган бека Набавияга ташланиб, уни ура бошлади. Оғриқдан қизалоқ қанча баландроқ фарёд чекса, беканинг ғазаби шунча оловланиб борарди. У қизнинг сочидан чангаллаб, полда судраганича бурчакка олиб борди, у ерда унинг қўл-оёқларини боғлади-да, оташкуракни ўчоққа тиқиб қиздира бошлади.\nНабавия дағ-дағ қалтираб, қўрқув ичида яна нима бўлишини, қандоқ қийноқларга дучор қилинишини кутарди. Бека эса бамисоли эсини йўқотиб қўйгандек кўринарди. У лағча чўғ бўлиб қизиган оташкуракни ўчоқдан олиб, қизнинг оёқларини савалай кетди. “Мен сенга кўрсатиб қўяман! Чойнак синдириш қанақа бўлишини билмас экансан!” — деб вайсарди у.\nНабавия оғриқдан ғужанак бўлиб олганди. Қиз бечора туни билан йиғлаб чиқди. Таҳқирлар эртасига ҳам давом этди. Қоронғи тушганида Набавия куйган оёқларини зўрға босиб, кўчага чиқди.\nУнинг борадиган жойи йўқ эди. Ўн икки яшар қизалоқ совуқдан дийдираб, йўлканинг бир чеккасида қунишиб ўтирарди. Оёғидаги ярадан қон сизиб оқарди. Унинг ёнига полициячи келиб, ўшқирди:\n– Нима қилиб ўтирибсан бу ерда?\nУ юраги така-пука бўлиб, жавоб берди:\n– Ҳеч нарса. Уйқум келяпти. Ухлайман.\nПолициячи унинг юзига қаради. Кейин нима бўлганини сўраб-суриштира бошлади. Қиз бўлган воқеани айтиб берди.\n– Қани, юр, бўлмаса… Меникида турасан…\nНабавия индамай унинг орқасидан эргашди. Улар катта кўчадан анча юришди, кейин тор кўчага бурилишди, бир уйга бориб, ичкари киришди-да, айланма зинадан юқори кўтарилишди. Улар кирган уй икки хонали эди. Полициячи чироқни ёқди ва қизга деди:\n– Мен кетаман. Эрталаб келаман. Сен бемалол ётиб, ухлайвер.\nПолициячининг меҳрибонлигини кўриб Набавия ҳайрон қолибди — ахир, у қизалоққа раҳми келиб, уни уйига олиб келди…\nАста-секин қиз ўзига келди. хонани кўздан кечира бошлади. Хоналардан бирида каттагина каравот, жавон, диван турар, унинг полига бўйра тўшалганди. Иккинчи хонада эса битта хонтахта. Учта курси бор эди. Деворларида эса бир нечта суврат илинган. Орадан кўп ўтмай, ҳорғинлик қизни енгди ва у ухлаб қолди.\n– Сенга билим юртининг талабаси уйланаман деган экан. Нима бўлди?\n– Э, йўқ. Бу гапларни ўзим тўқигандим.\n– Ҳозирги гапларингни ҳам тўқиб чиқараётганинг йўқми?\n– Йўғ-е… Ҳозирги гапларимнинг ҳаммаси рост.\nМен унга ҳаммавақт рост гапириш кераклигини айтдим.\n– Йигитнинг менга “уйланаман” дейишини жуда-жуда истаган эдим. Менинг ҳам ота-онам бўлса дердим. Жиндай бахтли бўлишни хоҳлардим.\nҚизалоқ индамай қолди.\n– Ҳозир бирор гапни тўқиб чиқаргинг келмаяптими?\n– Йўқ. Сизга фақат рост гапиргим келяпти. Сиз жуда меҳрибон одам экансиз. Шундай қилиб, эртасига эрталаб полициячи қайтиб келиб, мени уйғотди. У нон, пишлоқ, редиска,хурмо, жиндай гўшт олиб келибди. Сизга буларни батафсилроқ гапириб беришга қийналяпман, хўжайин, фақат бир нарсани айтаман, холос. Полициячи менинг номусимга тегди. Ҳолбуки, мен ўн икки ёшда эдим. Мен унга ҳам ўйнаш, ҳам оқсоч бўлдим.\n– Йўғ-е. Бўлиши мумкин эмас, — деб хитоб қилдим.\n– Ҳамма гапим рост, хўжайин.\n– Нима “кейин-чи?”\n– Буларнинг ҳаммаси қандай рўй бериши мумкин, Набавия?\nУ гапларини давом эттира олмай, бошини қуйи солди.\n– Унинг уйида аҳволинг нима кечди? – деб сўрадим мен.\n– У менга дурра, кўйлак олиб берди. Ҳатто ботинка совға қилди. Лекин “кўчага чиқмайсан” деб тайинлаб қўйди. “Гапимга кирмасанг, ўлдираман” деди.\n– Хўш, кейин нима бўлди?\n– Мен ундан жуда ҳам қўрқардим, хўжайин. Ростдан ўлдириб қўяди, деб ўйлардим. Остона ҳатлаб, ташқарига чиқишни хаёлимга ҳам келтирганим йўқ. Бир куни унинг олдига қишлоқдан қариндошлари келди. Уларга мени “оқсоч” деб таништирди. Уларнинг гап-сўзларидан англадимки, қариндошлари унга қишлоқда келин топишибди. Ўша кундан бошлаб, унинг менга муомаласи совуди. Афтидан, менинг ҳам ундан кўнглим қолишини хоҳлади, шекилли.\n– Хўш, кейин-чи? Кейин нима бўлди?\n– Кейин у мени уйдан ҳайдаб чиқарди, номусингга текканимни бирор одамга оғзингдан чиқарадиган бўлсанг, ўлдираман деб пўписа қилди. Мен чиқиб кетдим… Чарчоқдан зўрға қадам босиб, кўчама-кўча кўп тентирадим. Кейин бир хотинга рўпара келдим. Унга оқсоч бўлмоқчи эканимни айтдим. У менга кир ювувчи бўлишни маслаҳат берди ва Қоҳирадаги бошқа шаҳардан келган талабалар яшайдиган маҳаллани кўрсатиб қўйди. Мен талабаларнинг кирларини ювиб юрибман.\n– Фақат кирини ювасанми?\n– Улар мени истаган кўйларига солишади.\nУ лабларини қимтиб, индамай қолди, кейин алам билан деди:\n– Мен — шўрликнинг нима иложим бор? Кимдан ҳимоя излашим керак?\n– Полициячиникида кўп яшадингми?\n– Бир йилча яшадим-ов…\n– Уйи қаерда эди?\n– Йўқ, йўқ, айтмайман. Қўрқаман…\n– Ўзинг биласан…\n– Аввалги хўжайинимникидан кетмаслигим керак эди. Лекин улар мени ёмон калтаклашарди.\n– Кир ювиш билан анчадан бери шуғулланяпсанми?\n– Роса бир йил бўлди. Полициячиникидан кетганимдан бери…\n– Хафа бўлма, Набавия. Эҳтимол, сен меникида туришни хоҳламай қоларсан? Унда айт, сени қишлоққа, ота-онангнинг ёнига жўнатаман.\n– Кечки таомни еганмисиз, хўжайин.\n– Ҳа. Тамадди қилгандим. Сен-чи?\n– Менми? Унча иштаҳам йўқ.\n– Майли. Бориб ёт, бўлмаса…\nАнчагача ухлаёлмай ётдим. Шифтга тикилиб, шўрлик қизнинг фожеона тақдирини ўйладим. Мен уни ҳаётнинг совуқ ҳамла хуружларидан ҳимоя қилишни истардим. Мен қизнинг кўксовга ўхшаб йўталаётганидан хавотирда эдим.\nТонг отди. Тун бедор ўтгани учун жуда ланж кайфиятда тўшакдан турдим. Набавия ҳали уйғонгани йўқ. Уни уйғотгим келмади, кийиндим-да, энди чиқиб кетмоқчи бўлиб, қўзғалган эдим, тўсатдан кимдир эшикни қоқди. Келган одам Фавзи эди.\n– Ие, ие, келсинлар. Хуш кўрдик…\n– Ҳа, йўл бўлсин?\n– Бугун дарс бўлмайди, — деди Фавзи кулиб. — Кинога бормаймизми?\nМен жуда эрта турганимдан афсусландим. Чиқиб кетаётганимизда Фавзи бурчакда устига юпқа чойшаб ёпиниб, бурчакда ғужанак бўлиб ётган Набавияни кўриб қолди ва ҳайрон бўлиб сўради:\n– Бу ким?\n– Яшавор-е! Сенга ҳам ақл кирадиган кун бор экан-ку…\n– Сен адашяпсан, Фавзи.\n– Ундай бўлса, ўзим ундан сўраб кўраман.\n– Биласанми, Фавзи. Сенинг гапларинг менга малол келяпти.\nМенинг аччиғим келаётганини кўрган Фавзи жиндай юмшади.\n– Билганингни қилавер, дўстим. Менга деса, умрингнинг охиригача хаёлпараст бўлиб қолавер.\nМен ҳам бироз жаҳлдан тушдим, шўрлик қизнинг кечаси билан йўталиб чиққанини айтдим.\n– “Йўталиб чиқди” дейсанми? Ундай бўлса, уни дарҳол уйингдан қувла…\n– Йўқ, мен уни врачга олиб бораман.\n– Хўп ғалати одамсан-да, дўстим. Албатта, сен нима қиламан десанг, ихтиёр ўзингда. Лекин менинг маслаҳатимга юрсанг, уни ҳозирнинг ўзида уйингдан ҳайдаб чиқар.\n– Йўқ, мен уни врачга олиб бораман, унга дори-дармон олиб бераман, у шу ерда яшайди. Шу ердан у ё тузалиб чиқиб кетади, ё ўлиги чиқади. Шунда у бизга ўхшаганлардан халос бўлади.\n– Сен мени бирор нарсада айблаяпсанми?\nФавзи дарғазаб бўлиб хонадан чиқди. Чиқиб кетаётганда, пўписа қилди:\n– Бу уйга қадам изи қилсам, отимни бошқа қўйганим бўлсин…\nОчиғини айтсам, дўстимнинг бу иши ғашимга тегди, аччиғим келди. Бунга ўхшаган одамнинг қалби йўқ. Бировнинг дарди уларга таъсир қилмайди. Бунақалар фақат муштлашишга ярайди, холос.\nКун энди бошланмоқда эди. Мен Набавияни шаҳардаги энг таниқли врачлардан бирининг ҳузурига бошладим. Врач уни синчиклаб кўриб чиқиб, нафас олиш йўллари шамоллаганини, бошқа ҳеч қандай қўрқинчли касали йўқлигини айтди. Буни эшитиб, хурсанд бўлиб кетган қиз, менга миннатдорлик тўла нигоҳини тикиб, шивирлади.\n– Худо хайрингизни берсин. Мендан қайтмаса, худодан қайтсин.\nНабавия сукутга чўмиб ўтирарди. Эҳтимол, у ўзининг қайғули ўтмишини ўйлаётгандир. Бирдан у қўллари билан юзини яшириб, ҳўнграб йиғлаб юборди.\n– Ҳа, нима бўла қолди?\n– Нега ишонмайсиз? Билмайман.\n– Эҳтимол, бирор нарса эсингга тушиб кетгандир?\n– Ҳа! Полициячи менинг номусимга теккани эсимга тушиб кетди. Кошки — у менга уйланган бўлсайди…\n– Сен уни яхши кўрармидинг?\n– Йўқ. Мен ундан қўрқардим.\n– Нега бўлмаса, уни бот-бот эслаб турасан?\n– Нега менга уйланмаганига сира ақлим етмайди. Мен…\n– Ҳадеб ўтган гапларни кавлайверма, Набавия. Ундан кўра келажакни ўйла.\nНабавия менинг хонамга кўникиб қолди. Менинг хонам гарчи унчалик файзли бўлмаса-да, унга жуда қулай ва файзли кўринарди. Нима бўлганда ҳам Набавия шу хонадан паноҳ топган эди.\nҲар куни Набавия бозорга қатнар, сабзавот, гўшт, нон харид қилар, таом пиширар, хонани супириб-сидирар эди. Шу аҳволда у бир ой яшади, юзларига қон югурди, унга ҳаёт яна қайта бошлагандай эди.\nАммо кунлардан бирида пешинда эшик тақиллаб қолди. Набавия бозорга кетган, мен эса шу куни уйда қолган эдим. Эшик қоққан қирқ ёшлардаги, семиз, пак-пакана бадбашара аёл экан. Унинг юзи қорачадан келган, кўзлари қисиқ, устига қора чодра ёпиниб олибди.\n– Келинг, хизмат? – деб сўрадим мен.\n– Менга Набавия керак эди.\n– Ўзингиз ким бўласиз?\n– Мен унинг холасиман.\n– Холаси? Набавия бозорга кетган. Келинг, ичкарига киринг.\n– Йўқ, мен бошқа гал келарман. Сизга малол келмаса. Келганимни айтиб қўйсангиз…\nАёл кетганидан сўнг, бу хотин Набавиянинг меникида яшашини қаёқдан билиши мумкинлигини ўйлай бошладим. Набавия бозордан келиши билан уни сўроққа тутдим:\n– Қоҳирада қариндош-уруғларинг борми?\nНабавия олиб келган нарсаларини жой-жойига қўйди. Кейин менга ўгирилиб, юзимга тик қаради.\n– Ахир, сен на отам, на онамни биламан деган эдинг-ку?\n– Ҳа, деган эдим.\n– Яна мени алдаяпсанми, Набавия?\n– Йўқ, хўжайин.\n– Ундай бўлса айт – ким бу хотин?\n– У менга қариндош эмас, хўжайин.\n– Уни қаёқдан танийсан, бўлмаса?\n– Уни бозорда кўриб, танишиб қолганмиз. У менинг турмушимни сўраб-суриштира бошлади. Мен унга бор гапни гапириб бердим. У менга мунчоқ олиб берди. Кейин “менга қиз бўласанми? Менинг фарзандим йўқ” деди.\n– Сени хафа қилмоқчи эмасман-у, Набавия, лекин бу хотинга ишониб бўлмайдиган кўринади. Жуда ҳам сўхтаси совуқ экан. Менимча, у бузуқ аёлга ўхшайди. Шунақалар қизларни йўлдан уриб қўшмачилик қилади.\nНабавия қўрқиб кетиб, ҳадик тўла кўзларини менга тикди:\n– Энди нима қиламан, хўжайин?\n– У хотин билан бошқа учрашма.\n– Лекин у мени яхши кўради-да. хўжайин?\n– Мунча содда бўлмасанг, Набавия?\nДилимда эса “Бечора қиз, бирор кимсанинг меҳрига мунча ташна бўлмаса” деган фикр ўтди.\nМен Набавиянинг қувончсиз, азоб-уқубатларда ўтган болалигини эсладим. Унинг ўсмирлигини, у йилларда чеккан жабру жафоларини хаёлимга келтирдим. Мен унинг меҳр-муҳаббатга муштоқлигини сезиб турардим, ахир, у ота-онанинг меҳрини кўрмай улғайган-да! Меҳр-муҳаббат эпкини жиндай эсиб ўтса-да, унинг соғинчга тўла қалби қуёшни кўриб барг ёзган ғунчадек очилиб кетаверар эди. Лекин анави хотинга менинг ишончим йўк эди.\n– Нима учун бу аёл сени яхши кўришига ишоняпсан?\n– Унинг ўзи айтган. У мени қучоқлаб, ўпган…\n– Майли, бу тўғрида ҳали сен билан яна гаплашамиз. Менинг маслаҳатларим сенга кор қилиб қолар дейман, нима дейсан?\n– Нима десангиз шу, хўжайин. Ҳамма айтганингизни бажо келтираман.\nОрадан бир неча кун ўтди.\nБир куни кечқурун Набавия мендан сўраб қолди.\n– Онангизни анчадан бери кўрганингиз йўқми, хўжайин.\n– Ҳа, анча бўлди.\n– Жуда соғиниб қолгандирсиз?\n– Нега буни суриштириб қолдинг?\n– Негаки, онанинг меҳри – улуғ нарса. Унга етадиган ҳеч нарса йўқ.\n– Сен буни қаёқдан биласан?\n– Онамдан биламан…\nОртиқ у ҳеч нарса демади, лекин мен унинг ўз сирини очишга тайёр эканини ҳис қилдим. Беихтиёр анави семиз бадбашара хотин эсимга тушди, бироқ бу оқшом мен ўз ишларим билан шу қадар банд эдимки, Набавия билан суҳбатни давом эттиришнинг сира иложи бўлмади.\nБир куни университетдан қайтиб келиб, мен Набавияни уйдан топмадим. Аввалига мен уни бозор-ўчарга кетгандир деб ўйладим. Бироқ оқшом чўкди, ҳаммаёқни қоронғилик босди ҳамки, ундан дарак йўқ эди. У қаёққа ғойиб бўлдийкин? Наҳотки, унинг ғойиб бўлиши анави хотиннинг келиши билан боғлиқ бўлса? Ёки бу ерда бирор янги ёлғон бормикин? Фикрларим чувалашиб кетди. Эртасига ҳеч қаёққа бормай, уйда қолдим. Пешинда эшик тақиллади. Эшикни очиб, остонада ўша хотинни кўрдим. Роса ҳайрон бўлиб қолган эдим.\n– Набавия қани?\n– Набавия сизникида эмасми? Агар уни дарров топиб бермасангиз, полицияга хабар қиламан.\n– Нима деб алжираяпсан, йигит! Қанақа полиция? Қани Набавия?\nУ ғазабланиб, бақириб-чақира бошлади.\n– Сиз ёлғончи аёл экансиз, сиз унинг холаси эмассиз!\nАёл ҳанг-манг бўлиб қолгандай кўринди. У ўзининг чодрасига яхшилаб бурканиб олди-да, кетаётиб деди:\n– Ҳа, мен унинг холаси эмасман. Мен унинг онасиман. У менинг измимга юради. Мен буни сенга исботлаб бераман…\nОрадан тўрт ой ўтди, Набавиядан ҳамон дарак йўқ эди. Ахийри, мен ундан буткул умидимни уздим — энди қизни ҳеч қачон кўрмасам керак. Хаёлан мен унга яхшилик, тоза ҳаёт тиладим.\nОқшомлардан бирида остонада Набавия пайдо бўлганини кўриб, нечоғлиқ лол қолганимни кўрсангиз эди! Унинг кўзлари олазарак, юзида гуноҳкорлик ифодаси зуҳур этарди.\n– Кир ичкарига.\nУ индамай ичкари кирди.\n– Ўтир. Қаерда эдинг?\n– Мен эрга тегдим.\n– Бирон оғиз мен билан маслаҳатлашмай-а?\n– У менга сизни розилик бермайди деди.\n– Ким экан у?\n– Самбо деганинг ким экан?\n– Ёш йигит. Менинг эрим.\n– Эринг бўлса, қани у? Нима бўлди? Нега келдинг?\n– У менга бир чақа ҳам пул бермасди. Очдан оч ўтираверардим. Кейин менинг талоғимни берди.\n– Ажралганинг ҳақидаги ҳужжатинг қани?\n– Унинг қўлида.\n– Унинг ўзи қаерда?\n– У Зайнаб маҳалласида яшайди.\n– Майли, бу гапларни қўй. Ҳаммасини унут. Ҳеч нарсани ўйлама. Менинг гапимни қулоғингга ол.\n– Мен хато қилдим, хўжайин! Мени кечиринг.\nШундай деб Набавия ҳўнграб йиғлаб юборди.\nЭндиликда мен Набавиянинг меникидан нима учун кетиб қолганининг сабабини билдим, лекин ҳарчанд уринмай, нима учун унинг иккинчи марта ғойиб бўлишининг сабабларини аниқлай олмадим. У қайтиб келганидан сўнг меникида йигирма кун турди-да, кейин яна ғойиб бўлди. Мен унинг бу ишини на тушундим, на оқлай олдим. Унинг биринчи марта ғойиб бўлиб қолганининг мендаги алами ҳали тарқамаган эди. Мен унинг қаршимдаги гуноҳини ҳис этишини ўйлаган эдим. Эндиликда шуни эсласам, ўзимга ўзим бамисоли бир жиноятчидай кўринаман.\nКунлар, кунлар кетидан ҳафталар ўтиб борарди. Шу аҳволда бир йил ўтди.\nБир куни ярим кечада Мизбах кўчаси бўйлаб уйга қайтиб келмоқда эдим. Тўсатдан биров орқамдан чақириб қолди.\n– Хўжайин! Ҳо-о, хўжайин.\nОрқамга ўгирилиб, Набавияни кўрдим.\n– Набавия! Сенмисан?\nУнинг рангида қон қолмаган, кўзлари ичига ботиб кетган, лаблари сўлғин эди.\n– Гуноҳимдан ўтинг, хўжайин…\n– Қаерларда юрибсан, Набавия?\n– Мендан сўраманг, хўжайин. Мен…\nАнави хотин эсимга тушди.\n– Ҳа, мени бу ерга ўша хотин олиб келди.\nҚиз ўқчиб-ўқчиб йўталди. Қуруқ йўтал унинг бемалол нафас олишига йўл бермаётган эди.\n– Мен билан кетасанми?\nУ менга қаради-да, шошилиб деди:\n– Кетинг. Тезроқ кетинг бу ердан. Бўлмаса, улар сизни ҳам, мени ҳам ўлдиришади.\n– “Улар” деганинг ким?\n– Ким бўларди. Анави хотиннинг одамлари.\n– Улар ботина олмайди, – дедим мен Набавияни тинчитишга уриниб.\n– Улар — безорилар. Улар менинг ҳар бир қадамимни таъқиб қилишади. Менга ўхшаганларни таъқиб қилишади. Улар бу маҳалланинг қоронғи тор кўчаларида бизни пулга сотишади. Уни яна йўтал тутди. Шу чоқ унинг ёнига яғриндор бир йигит келди-да, қўпол оҳангда буюрди:\n– Қани, юр, Набавия! – Шундай деб унинг билагидан тутди-да, қизни судраб, зимистон тор кўчанинг қаърига сингиб кетди…\nРус тилидан Озод Шарафиддинов таржимаси.\n“Жаҳон адабиёти” журнали, 2005 йил, 8-сон\n← Аввалги Аввалги Александр Печёнкин. Миср: санъат ва маданият\nКейинги → Кейинги: Шекспир. Кориолан (спектакль)


08.05.20 14:15\tmsk\n9 май куни Ўзбекистон телеканаллари «Ўзбеккино» миллий агентлиги буюртмаси ва республика ҳукумати кўмагида суратга олинган янги бадиий фильмларни намойиш этади. Унда Иккинчи жаҳон уруши даврида ўзбек халқининг кўрсатган жасорат ва матонати гавдаланган. Ўзбекистон президенти Шавкат Мирзиёев 2019 йил 23 октябрда имзолаган «Иккинчи жаҳон урушидаги ғалабанинг 75-йиллигини нишонлаш тўғрисида»ги қарори билан «Ўзбеккино» миллий агентлигига ватандошларимизнинг фашизмга қарши курашда кўрсатган қаҳрамонликларини ҳиқоя қилувчи янги бадиий ва ҳужжатли фильмларни яратиш вазифасини қўйганди.\n9 май байрами арафасида «Илҳақ» бадиий-тарихий фильми (режиссёр – Жаҳонгир Аҳмедов), «Халқ жасорати» (режиссёр Али Ҳамраев) ҳужжатли хроника фильми ва «101» бадиий фильми (режиссёр Ҳамидулла Ҳасанов) устидан олиб борилган ишлар якунланди.\nШуни таъкидлаш жоизки, фильмлар яратилишидаги асосий ишлар жорий йилда олиб борилди. «Илҳақ» фильмидаги барча жанговор саҳналар 2020 йил февраль ойида Беларусда суратга олинди. Ўзбекистонда муҳим эпизодларни тасвирга олиш билан биргаликда фильмга алоқадор барча ишлар бир неча студияларда параллел олиб борилди. «101» бадиий фильни суратга олиш ва постпродакшн (тасвирга олинган материалларга ишлов бериш, овоз ёзиш, монтаж) ишлари февралдан май ойига қадар амалга оширилди, «Халқ жасорати» фильмига оид асосий архив ишлари кинони монтаж қилиш билан бирга шу йилнинг апрель ойида якунига етди.\n«Ўзбеккино» фильмларни ишлаб чиқиш жараёни коронавирус пандемияси даврига тўғри келгани ва барча ишлар санитар-гигиена тартибларига тўлиқ риоя қилинган ҳолда олиб борилганини алоҳида таъкидлайди.\nФильмлар премьераси 9 май куни давлат ва нодавлат телеканалларда намойиш этилади ва Ўзбекистонда нишонланаётган Хотира ва қадрлаш кунига туфҳа бўлади.\n«Илҳақ» бадиий фильми\nМавсумнинг энг ёрқин премьераларидан бири — «Илҳақ» картинасидир. Бадиий фильмга реал воқеалар асос бўлган ва фильмда Тошкент вилояти, Зангиота тумани, Хонобод қишлоғида яшаган ва Иккинчи жаҳон урушида Исоқжон, Аҳмаджон, Муҳаммаджон, Ваҳобжон ва Юсуфжон исмли бешта фарзандини йўқотган Зулфия Зокированинг фожиавий ҳаёти кўрсатилган. Фильм «Ўзбеккино» буюртмасига асосан «ЭЗГУфильм» томонидан суратга олинди.\n«“Илҳақ” картинаси «Ўзбеккино» миллий агентлигининг улкан лойиҳаси бўлиб, унда тилга олинган воқеа нафақат Ўзбекистон аҳлига, балки бошқа юртлар ҳалқига ҳам дилдан яқин тарихдир. Минглаб онахонларнинг фарзандлари фронтдан қайтмаган ва бу оғриқ барчага маълум. Бугунги кунда ўша олис уруш йилларида бизнинг келажагимиз учун ўзларини қурбон қилган март ўғлонларни эслаш ўта муҳимдир. Дастлаб фильмда Ўзбекистонда кечган воқеалар гавлантирилиши мақсад қилинганди. Кейинчалик фильм Зулфия Зокирова фарзандлари қаҳрамонона жанг қилиб, ҳалок бўлган саҳналар билан бойитилди. Қўшимча жанг саҳналари Беларусда «Беларусьфильм» ҳамкорлигида суратга олинди», – дейди фильм режиссёри Жаҳонгир Аҳмедов.\nСъёмкалар жорий йилнинг имарт ойида якунига етди. Фильмни суратга олиш жараёнида 2000 дан ортиқ одам иштирок этди.\n— «Илҳақ» фильмини белоруслар ҳам кўришини жуда хоҳлагандик. Белорус кинематографлари мамлакатларимиз ҳамкорлиги мустаҳкамланиб бораётганидан боши осмонда. «Ўзбеккино» миллий агентлиги ва «Беларусьфильм» киностудияси ҳамкорликда янги лойиҳаларни амалга оширишига умид қиламиз, – дейди «Беларусьфильм» миллий киностудияси» бош директори Владимир Карачевский.\n«Халқ жасорати» кинохроникаси, тўртта серия\nУруш даврига бағишланган кинопремьералар ичидан машҳур режиссёр Али Ҳамраев суратга олган «Халқ жасорати» кинохроникаси бор. Янги лойиҳада эзгу мақсад илгари сурилган ва ўзбекистонликларнинг фронт ортида кўрсатган матонати, ўзбек ҳалқининг бағрикенглиги, меҳнатсеварлиги кинохроника кадрлари ёрдамида тўртта серия орқали одамларга етказилган.\nБу эксклюзив асар бўлиб, у туфайли Иккинчи жаҳон урушидан сўнг Ўзбекистонда илк бор ҳужжатли кинохроникага асосланган киносолнома яратилди. Ижодий гуруҳ нафақат Ўзбекистонда, балки Россиядаги архив маълумотлари билан ҳам ишлар олиб борди ва киноасар учун энг ёрқин, таъсирли кадрлар саралаб олинди.\n— «Халқ жасорати» ҳужжатли сериалининг бош вазифаси ёш авлодни она ватан ҳимояси йўлида қаҳрамонлик кўрсатган оталари, боболари даврига саёҳат қилдиришдан иборат эди. Ўзбекистонликларнинг вирус пандемиясига қарши курашаётган бугунги кунда ҳам ушбу мавзу долзарблигича қолади. Янги Ўзбекистонда халқнингнинг жасоратини, қаҳрамонлигини тарихга муҳрлайдиган, бағрикенг ўзбек халқига яна бир бор таъзим қилишга ундайдиган янги лойиҳаларнинг амалга оширилаётганидан жуда ҳурсандман. Мен улкан мамнуният билан фильм устида ишладим, — дейди фильм режиссёри ва сценарий муаллифи Али Ҳамраев.\n«101» бадиий фильми\nРеспублика кинематографи учун режиссёр Ҳамидулла Ҳасанов томонидан «101» бадиий фильмининг яратилиши муҳим босқич ҳисобланади. Асар бир юз битта ўзбекнинг Иккинчи жаҳон уруши даврида кўрсатган жасорати ва фожиавий тақдири акс этган ҳужжатли фильмга асосланиб яратилди. Немис фашистлари 101 та ўзбек жангчисини «Аммерсфорт» лагерига олиб келиб, немис армияси вермахт газеталари европаликларни қўрқитган совет қизилармиячиларига қарши қандай курашаётганини голландларга кўрсатмоқчи бўладилар. Мазкур воқеа изидан олиб борилган улкан тадқиқотлар натижаси ўлароқ, Ўзбекистон ёзувчилар иттифоқи аъзолари Анвар Эргашев ва Юлия Медведовская биргаликда «101» романини ёзадилар. Фильм сценарий муаллифи Юлия Медведовскаянинг эътироф этишича, «Иккинчи жаҳон урушида эришилган ғалабага 101 нафар ўзбекнинг кўрсатган жасорати улкан ҳисса қўшган ва у инсоният хотирасида мангу қолади».\n«101» бадиий фильми «Ўзбеккино» миллий агетлиги иштирокида Uzbekistan Film, Omad Film Production, DF SERVICE томонидан ишлаб чиқилди.\nМазкур киноленталардан ташқари «Ўзбеккино» МА ўзбек кинофондининг фахри бўлмиш — «Сен етим эмассан», «Генерал Собир Раҳимов», «Фарҳоднинг жасорати» ва бошқа фильмларни давлат ва нодавлат телеканаллари орқали намойиш этишга ҳозирлаб қўйган.\nМаданият вазирига мақом ва бахши санъати усталарини тайёрлаш ишониб топширилди\n“Ўзбекконцерт”га янги раҳбар тайинладилар\nШошдан Тошкетга қадар\nЎзбекистоннинг муқаддас зиёратгоҳлари. Қонли Қуръон ва Аллоҳ олдида шафоат қилгувчи


Петербургда мардикорлар бармоқ изи топширади\nРоссияда меҳнат муҳожирлари устидан назорат кучаймоқда.\nЖорий йилнинг 1 февралидан Санкт Петербургда ишга рухсатнома олиш ниятида бўлган хориж фуқаролари дактилоскопия қилинади, яъни улардан бармоқ излари олинади. Россия шимолий пойтахтида тажриба сифатида жорий қилинаётган бу янгилик мамлакатнинг бошқа минтақаларида 2013 йилнинг 1 январидан кучга киради.\nСанкт Петербург ва Ленинград вилоятига иш излаб келаётган меҳнат муҳожирлари ишлашга махсус рухсатномани қўлга киритиш учун аввал бармоқ излари топширишлари зарур бўлади.\nШаҳар Ички ишлар бошқармаси расмийларига кўра, бу янгиликнинг жорий қилинишига МДҲ давлатларидан келаётган мигрантлар томонидан содир этилаётган жиноятлар сонининг кескин ошиб бораётгани сабаб бўлган.\n“Айнан ФМС тақдим этган криминал статистика Петербург ва Ленинград вилоятида дактилоскопия регистрациясини жорий этишга мажбур этди”,- деди журналистлар олдида қилган чиқишида минтақавий Федерал миграция хизмати раҳбари Елена Дунаева.\n- 1 февралдан бошлаб Красного Текстильшчика кўчасида ишга рухсатнома ёки патент олиш масаласида мурожаат қилаётган барча шахсларни дактилоскопия қайдидан ўтказамиз. Булардан бизни, биринчи навбатда, меҳнат муҳожирлари қизиқтиради, чунки бу қатлам энг оммавий ва энг муаммолидир,- деди Елена Дунаева.\nЛенинград вилояти ва Санкт Петербург шаҳар Миграция хизмати бошлиғининг сўзларига кўра, бугунги кунга келиб мигрантлар оғир ва ўта оғир жиноятлар, жумладан қотиллик, зўрлаш, талон-тарож ва ўғриликка қўл урмоқда.\nФМС расмийларининг айтишича, кейинчалик Россиядаги қочқинлар, доимий яшашга кўчиб ўтаётганлар ва вақтинчалик яшашга келаётганлардан ҳам бармоқ изларини олиш йўлга қўйилади.\n“Дактилоскопия биринчи навбатда меҳнат муҳожирларининг ўзларига ҳам кўп қулайлик яратади”, дея давом этади Елена Дунаева.\n- Масалан, Ўзбекистон элчихонасидан ойлаб маълумотнома олишнинг имконияти бўлмайди, жуда чўзворишади бу жараённи. Дактилоскопия қайди эса мигрантга бу жараёнларни янада тезроқ ўтишга имкон яратади. Яъни, эндиликда маълумотлар базасидан у ёки бу мигрантнинг шахсини тасдиқловчи маълумот олиниши мумкин. Кўп ҳолларда иш берувчилар меҳнат муҳожирларининг ҳужжатларини тортиб олади, айримлари йўқотиб қўяди. Шундай вазиятда ўз юртига қайтиш учун чиптани улар бизнинг маълумотлар базаси асосида берилган маълумотнома билан бемалол олаверади, дейди Озодлик билан суҳбатда Федерал миграция хизматининг Санкт-Петербург ва Ленинград вилояти бўйича раҳбари Елена Дунаева.\n2013 йилнинг 1 январидан эса Россиянинг бошқа минтақаларида “Россия Федерациясида давлат дактилоскопия қайди тўғрисида” деб номланган Федерал қонунга қўшимчалар кучга киради. Бу қонуннинг 3-моддасига биноан ишга рухсатнома сўраб ФМСга мурожаат қилган барча шахслардан бармоқ излари олинади.\nТожикистоннинг Қабодиён вилоятидан келиб Санкт-Петербургда бир неча йилдан бери ишлаб юрган Ўролнинг Озодликка айтишича, бармоқ изларини олиш ва назоратнинг кучайтирилиши мардикорлар учун муайан қийинчиликлар туғдиради.\n- Биз жиноят қилмаймизку, лекин бошқа томондан давлат қонуни бўлса нима деймиз, илож йўқ. Менинг шахсий фикримча, бунинг бироз ноқулайлиги бор. Биз қонуний бу ерда регистрация қиламиз, регистрация тугаганидан кеийн чекка-чекка жойларда қочиб юрамиз. Кетадиган пайтда 3 ойлик фалшивий тўғрилаб кетамиз, тўғриламасдан ҳам кетишимиз мумкин. Милиса ушласа 100-200 сўм бериб, ҳужжатларимизни олиб кетамиз. Аэропортда ҳам разрешениянг, документинг қани дейди, шу чой пулини олади ва қўйворади,- дейди тожикистонлик Ўрол.\nСанкт-Петербург Миграция хизмати бошқармаси келтирган маълумотга кўра, 2011 йилда муҳожирларга берилган 186 мингта иш рухсатномасидан 100 мингдан ортиқроғи Ўзбекистон фуқароларига берилган, яна 9 мингта ўзбекка бундай ҳужжат Ленинград вилоятида берилган.\nШимолий пойтахтда расмий рўйхатдан ўтган 1,5 миллион меҳнат муҳожиридан қарийб 15 фоизини ўзбеклар ташкил этиши айтилмоқда.


Расулуллоҳ алайҳиссолату вассалом ҳақларида бўрининг хабар бериши (7) — KUKALDOSH.UZ\n24.11.2018 / - Мақолалар, Ҳадис, Янгиликлар\nعن أبي هريرة قال: جاءَ ذئبٌ إلى راعي غنمٍ فأخذَ منْها شاةً فطلبَهُ الرَّاعي حتَّى انتزعَها منْه. قالَ فصعِدَ الذِّئبُ على تلٍّ فأقعى واستثفَر وقالَ عمِدتَ إلى رزقٍ رزقنيهِ اللَّهُ فانتزعتَهُ منِّي فقالَ الرَّاعي تاللَّهِ إن رأيتُ كاليومِ ذئبًا يتَكلَّمُ قالَ الذِّئبُ أعجَبُ من هذا رجلٌ في النَّخلاتِ بينَ الحرَّتينِ يخبرُكُم بما مضى وبما هوَ كائنٌ بعدَكُم. وَكانَ الرَّجلُ يَهوديًّا فجاءَ النَّبيَّ صلَّى اللَّهُ عليْهِ وسلَّمَ فأسلم وخبَّرَهُ فصدَّقَهُ النَّبيُّ صلَّى اللَّهُ عليْهِ وسلَّمَ ثم قالَ النَّبيُّ صلَّى اللَّهُ عليْهِ وسلَّمَ: «إنَّها أمارةٌ من أماراتٍ بينَ يديِ السَّاعةِ قد أوشَكَ الرَّجلُ أن يخرُجَ فلا يرجعَ حتَّى تحدِّثَهُ نعلاهُ وسوطُهُ ما أحدثَ أَهلُهُ بعدَه». رواه البغوي في «شرح السنة».\nАбу Ҳурайра розияллоҳу анҳудан ривоят қилинади: “Бир бўри (қўйларига қараётган) чўпон олдига келди ва қўйлардан бирини олиб қочди. Чўпон бўрини талаб қилиб (яъни, унинг кетидан бориб ва унга ташланиб), ҳаттоки, ундан қўйни тортиб олди. Чўпон айтади: “Кейин бўри тепаликка чиқиб, ўтирди ва думини икки оёғи орасига киргазиб: “Аллоҳ менга ризқ қилиб берган ризққа интилиб, уни олдим. Сўнгра сен мендан ўша ризқни олиб қойдинг-а?!”, деди”. У киши: “Аллоҳга қасамки, бўри гапирадиган бу кундан кўра бошқа ажабланарлироқ кун кўрмадим.” деди. Бўри: “Бундан кўра икки ҳарра оралиғидаги хурмолар орасида олдин бўлиб ўтган ва сизлардан кейин бўладиган нарсалар ҳақида хабар бераётган киши ажабланарлироқдир.”, деди. Абу Ҳурайра розияллоҳу анҳу: “Бу киши яҳудий эди. Сўнгра у Набий соллаллоҳу алайҳи васалламнинг олдиларига келиб, у зотга бўлиб ўтган воқеани айтиб берди ва исломни қабул қилди. Набий соллаллоҳу алайҳи васаллам уни тасдиқладилар. Сўнгра Набий соллаллоҳу алайҳи васаллам: “Бу қиёматдан олдин бўлувчи аломатлардир. Батаҳқиқ бир киши уйдан чиқади-ю ҳали уйга қайтмасдан туриб, унга шиппаклари ва (қўлидаги) қамчиси аҳли ундан кейин (яъни, аҳлидан чиққанидан ва улардан ажралгандан кейин)  нима ишлар қилганини сўзлаб беради”, дедилар. Бағовий “Шарҳус-сунна”да ривоят қилганлар.\nБу ҳадиси шариф икки олам сарварининг мўжизалари ҳақида хабар бериши билан биргаликда меҳрибон ва раҳмли бўлган Зот Аллоҳ таолонинг “Ер юзида бўлган жонзот борки уларнинг ризқи Аллоҳнинг зиммасидадир” деган сўзини ёдимизга солиди. Шунингдек, бу муборак ҳадиси шарифдаги воқеа Аллоҳ таолонинг юқоридаги сўзини тўғри англашимизга ҳам ёрдам беради. Яъни, Аллоҳ таоло ҳар бир жонзотнинг ризқини Ўз зиммасига олиши билан бирга, ўша ризққа олиб борадиган сабабларни ҳам қилиб қўйган. Бу воқеадаги бўри ҳам аввало ўз ризқига етказадиган сабабларни қилмоқда. Ана шу ризқни қўлга киритишга интилмоқда. Энди биз Роббимиз ризқимизни Ўз зиммасига олган деб, олма пиш, оғзимга туш деб, қўл қовиштириб ўтираверсак, ўзимиз масъул бўлган ишларни бажармасак ана шу бўричалик ҳам фаҳм-фаросатга эга бўлмай қолмаймизми?!\n“Кўкалдош” ўрта махсус ислом билим юрти талабаси Мурод Музаффар ўғли.\n Мулла Али Қорий. Мирқотул мафотиҳ шарҳу мишкотил масобиҳ. -Байрут: “ДКи”, 2015. -Б 70.\n Мадинанинг икки тоғи орасидаги қора тошли ер. Мулла Али Қорий. Мирқотул мафотиҳ шарҳу мишкотил масобиҳ. -Байрут: “ДКи”, 2015. -Б 71.\n Маъноси: у кўрган ҳолат ва унга ўхшашлари аломатлардир. Мулла Али Қорий. Мирқотул мафотиҳ шарҳу мишкотил масобиҳ. -Байрут: “ДКи”, 2015. -Б 71.\n Мулла Али Қорий. Мирқотул мафотиҳ шарҳу мишкотил масобиҳ. -Байрут: “ДКи”, 2015. -Б 71.


09:00 / 18.06.2019 29488\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида бўлиб ўтган брифингда Давлат тест маркази мутасаддилари иштирокида брифинг бўлиб ўтди. Унда маълум қилинишича, энди «олий таълимга киритиб қўйиш амалиётига» мутлақо чек қўйилади. Йўналишлар битта бўлмагандан кейин, абитуриентларнинг бир-бирига ёрдам бериши ҳам чекланади.\n«Абитуриент юртимизнинг истаган жойида тест топширяпти. У қаерда, қачон топширишини билмагандан кейин, ёрдам бераман деб уринишнинг иложи йўқ. Бу чора билимли ёшларнинг ўқишга киришини таъминлайди. Олий таълим муассасаси ҳам абитуриент ҳақида билмайди. Эндиликда қабул жараёнларида «манфаат» деган тушунча йўқолади. Шунинг ўзиёқ катта натижа. Ҳозирча қўлимиздан келадигани, тест жараёнларида шаффофликни таъминлаб туриш. ОТМга киритиб қўяман, деганларга ишонманг», — дея Давлат тест маркази бош бошқармаси бошлиғи Барно Ражабовнинг сўзларини келтирмоқда ЎзА.\nБрифингда абитуриентлар диққатига яна бир жуда муҳим эълон маълум қилинди: Имтиҳон куни кеч қолган абитуриентлар белгиланган вақтдан кеч қолса, имтиҳонга киритилмайди. Бу қатъий белгиланган тартиб, қоида. Сабаби, икки сменада ташкил этиладиган тест синовлари ўз вақтида, тартибли ва сифатли ўтказилиши керак.\nБрифингда Ўзбекистон Вазирлар Маҳкамасининг «Олий таълим муассасаларига ўқишга қабул қилиш, талабалар ўқишини кўчириш, қайта тиклаш ва ўқишдан четлаштириш тартиби тўғрисидаги низомларни тасдиқлаш тўғрисида»ги қарорига ўзгартиш ва қўшимчалар киритилгани тўғрисида маълумот берилди.\n— Наманган вилояти Тўрақўрғон туманидаги Исҳоқхон Ибрат номидаги хорижий тилларга ихтисослашган мактаб-интернатни аъло баҳоларга битирган битирувчилар бакалавриатнинг хорижий тил ва адабиёт, филология ва тилларни ўқитиш йўналишларига.\n— ҳар бир ҳарбий қисмдан биттадан ёш ҳарбий хизматчи, қисм қўмондонлиги ва Ўзбекистон ёшлар иттифоқи бошланғич ташкилоти тавсияномасига асосан.\nКириш имтиҳонлари 16 августдан 25 августгача камида 3та фандан ўтказилади. Ёзма имтиҳонлар шифрланган ҳолда текширилади.\nИмтиҳонлар бакалавриат таълим йўналишларига мувофиқ келувчи 3та фандан тўпланиши керак бўлган максимал 189,0 баллдан, ҳар бир фаннинг ўрнига қараб унинг учун ажратилган энг кўп баллнинг 0дан 100 фоизгача бўлган оралиқда баҳоланади.\n— магистратурага кирувчиларнинг илмий ва илмий-педагогик ишларга қобилияти ҳамда қизиқишини аниқлаш мақсадида танланган мутахассисликка мос саволлар асосида суҳбат.\n— «Информатика ва ахборот технологиялари» фани бўйича синов.\n— Ўзбекистонда демократик жамият қуриш назарияси ва амалиёти фани бўйича синов.\nОлий таълим муассасалари учун белгиланган қабул квоталари таркибида ҳудудлар кесимида мақсадли қабул квоталари тасдиқланган таълим йўналишларига қабул қуйидаги тоифа абитуриентлар ҳисобидан амалга оширилади:\n— муайян ҳудудда доимий яшайдиган (паспортдаги маълумоти бўйича).\n— умумий ўрта (10-11-синфлар негизида), ўрта махсус, касб-ҳунар маълумоти тўғрисидаги тегишли ҳужжатга эга бўлган.\n— кириш имтиҳонлари (тест синовлари, касбий (ижодий) имтиҳон, ёзма имтиҳон)дан муваффақиятли ўтган.


Эзгуликни мақсад қилган инсон ҳамиша ғолиб — Ishonch Gazetasi\nЭзгуликни мақсад қилган инсон ҳамиша ғолиб\nҲақиқий ижодкор одамлар орасига кирганда, қалби оловланади. Юрагидаги сўз ишқи яна янги ранглар билан жилоланади. Шунинг учун ҳам ОАВ вакиллари муштарийлар билан юзма-юз бўлишни ўзларига одат билишган. Айни шу учрашувлар янгидан-янги ўқувчилар топиш учун ўзига хос имконият, доимий муштарийларнинг фикр-мулоҳазаларидан ўзига хос ғоялар олиш учун ноёб фурсат вазифасини ўтайди.\nНаманган вилояти касаба уюшма ташкилотлари бирлашмаси Маънавият марказида «Ishonch» ва «Ishonch-Доверие» газеталари вакиллари билан ўтказилган ижодий учрашув қатнашчиларга жуда манзур бўлди. Унда газета мундарижасини янада бойитиш юзасидан қимматли фикрлар ўртага ташланди. Ўз ўрнида, газетхонлар томонидан янграган илиқ тилаклар, самимий изҳорлар ҳамда ижодий таклифлар ижодкорларга ўзига хос рағбат берди.\n– Дарҳақиқат, «Ishonch» ва «Ishonch-Доверие» газеталари бизга ҳар жиҳатдан ёрдамчи бўлмоқда, – деди Наманган вилояти касаба уюшма ташкилотлари бирлашмаси кенгаши раиси Шуҳрат Мусаев. – Ўз соҳамизга доир ҳужжатлар билан ҳам мазкур газеталар орқали танишамиз. Шунингдек, тизимда узоқ йиллар меҳнат қилган, ўз тажрибасига эга, ютуқлари бисёр фидойилар ҳақида ҳам чиқишлар қилинмоқдаки, улар билан танишиш асноси ҳар бир етакчида ҳавас уйғониши, уларга интилиш ҳисси кучайиши табиий.\nЙиғилишда, шунингдек, касаба уюшмалари фаоллари ўз мулоҳазаларини билдиришди.\nИкромхон Шарафиддинов, АСМ ходимлари касаба уюшмаси Республика кенгашининг вилоятдаги масъул ташкилотчиси:\n– Эзгуликни мақсад қилган инсон ҳамиша ғолибдир, дейишади. Ўзбекистон касаба уюшмалари Федерациясининг мақсади ҳам, фаолияти ҳам инсонга наф келтиришга йўналтирилган. Муассис фаолияти, кундалик ҳаётини изчиллик билан тарғиб қилиш ниятида ташкил этилган газетанинг устувор мақсади ҳам эзгулик асосига қурилган. Газетанинг ҳар бир сонини шунчаки варақламайман, материалларнинг мағзини чақишга ҳаракат қиламан. Севимли нашримизда «Ишонч телефонлари» ишончлими?» каби мақолалар, Азамат Отажонов билан «Сен сувора айт, мен яйраб йиғлай…» каби дилтортар суҳбатларни ўқиш барчамизга ёқимли. Ёки адабиёт намояндалари ҳақида бериб борилаётган туркумлар муштарийларни газетага янада яқинлаштирди, дейиш мумкин.\nШермуҳаммад Бегматов, НамДУ касаба уюшма қўмитаси раиси:\n– Газета саҳифаларида «Аъзолик билетини олгач…» деган рукн ташкил қилиниб, касаба уюшмага аъзоликни афзалликларини янада кўпроқ асосласак. Мен доимо талабаларга шу ҳақда гапираман, меҳнат стажи эмас, касаба уюшмасига аъзолик стажи кўплаб ижтимоий имтиёзлар кафолати эканини тушунтираман. Бироқ бу тушунтиришлар тор доирада бўлиб қолмаслиги керак.\nТадбир жонли, қизиқарли ва таассуротларга бой ўтди. Газетхонларнинг фикрлари ижодкорларни фаолиятни янада такомиллаштиришга ундади, ижодий кайфиятини кўтарди.\nЎзбекистон Президенти АҚШ Давлат котиби ўринбосарини қабул қилди\nНавоий вилояти ҳашарчилари Оролбўйида\n“Ишонч” газетасининг 2019 йил 14 мартдаги 34-сонида Ўрол Содиқнинг “Халқ таълими…\nДАВЛАТ СТИПЕНДИЯСИ КИМЛАРГА БЕРИЛМОҚДА?


Стадион атрофидаги мухлислар, Жалолиддиновнинг «пушка»си, финалга йўлланма қувончи. Ўзбекистон — Япония баҳсидан фоторепортаж\nU-23 Осиё Кубогида яримфинал беллашувлари бўлиб ўтди.\n«Бунёдкор» стадионида бўлиб ўтган Ўзбекистон — Япония беллашувида олимпия жамоамиз 2:0 ҳисобида ғалабага эришди.\nУчрашувнинг биринчи таймиданоқ рақибга нисбатан бироз ташаббускор ўйнаган Темур Кападзе шогирдлари дастлабки 45 дақиқа мобайнида дарвоза олдида айтарли хавфли вазиятлар ярата олмадилар. Шу билан бир қаторда, Японияга ҳам ҳужумлар уюштириш имконияти берилмади.\nИккинчи таймга Ўзбекистон янада жанговар ва ҳужумкор тарзда чиқиб келди. Бундан ташқари, Япония ёшлари ҳам бирмунча ҳужумкор футбол кўрсата бошлади. 60-дақиқада рақибнинг ҳужумга чиқишдаги хатосидан фойдаланиб, тўпни олиб қўйган ёшларимиз тезкорлик билан қарши ҳужумга отланишди. Ўнг қанотда Улуғбек Ҳошимов 2та рақибни доғда қолдириб, Жалолиддиновга узатма берди. Жасур эса узоқ масофадан Зион Сузуки дарвозасига фантастик зарба йўллади. Дарвозабон тўпнинг чалкаш траекторияси ва зарба кучи сабабли тўпни қайтара олмади.\nУшбу гол японларни ҳужумга кўпроқ эътибор қаратишга мажбур қилди. Ўзбекистон эса ўз омадини қарши ҳужумлардан излади. Таъкидлаш керакки, бутун учрашув мобайнида жамоамиз ҳимояси кунчиқар юрт вакилларига бирорта ўта хавфли зарба йўллаш имкониятини бермади. Дисквалификацияга учраган Абдувоҳид Неъматовнинг ўрнини эгаллаган Владимир Назаров ҳам шу куни ўта ишончли ҳаракат қилди.\n89-дақиқада Ҳусайн Норчаев Диёр Холматовнинг узатмасидан сўнг бирга-бир ҳолатга чиқиб кетди ва дарвозани осонлик билан ишғол қилди. Ушбу гол ўйинга амалда нуқта қўйиб берди. Шу тариқа, Ўзбекистон 4 йил ўтиб, яна U-23 Осиё Кубоги финалига йўлланма олди.\nМаълумот учун, 18 июнь санасида Япония 3-ўрин учун баҳсда Австралия билан куч синашса, 19 июнь куни Ўзбекистон ва Саудия Арабистони жамоалари ўртасида финал учрашуви бўлиб ўтади.\nҚуйида Ўзбекистонни финалга олиб чиққан ўйиндан фотогалереяни томоша қилишингиз мумкин.


УРГАНЧДА МУҲАММАД АЛ-ХОРАЗМИЙ НОМИДАГИ ХАЛҚАРО ОЛИМПИАДА БЎЛИБ ЎТДИ\nУрганч шаҳрида Муҳаммад ал-Хоразмий номидаги биринчи халқаро олимпиада ўтказилди. Унда мамлакатимиз ёш математиклари билан бирга 20 дан ортиқ мамлакатнинг 56 олий таълим муассасаси талабалари ўз билимини синовдан ўтказди. Бу ҳақда ЎзА хабар берди.\nБу нуфузли халқаро олимпиадани ташкил этиш ташаббуси Президентимиз Шавкат Мирзиёев томонидан 2017 йилнинг сентябрида Қозоғистон пойтахти Остона шаҳрида бўлиб ўтган Ислом ҳамкорлик ташкилотининг Фан ва технологиялар бўйича биринчи саммитида илгари сурилганини яхши эслаймиз.\nДарҳақиқат, буюк мутафаккир, алгебра фани асосчиси Муҳаммад ал-Хоразмийнинг жаҳон цивилизациясига қўшган беқиёс ҳиссаси дунё аҳлини ҳали-ҳамон ҳайратга солиб келади. Замонавий математика, геометрия, тригонометрия, география каби фанлар, ахборот-коммуникация технологиялари соҳасида эришилаётган ютуқларнинг тамал тоши айнан Хоразмий бобомиз қолдирган илмий мерос билан чамбарчас боғлиқ.\nШу боис, Вазирлар Маҳкамасининг 2018 йил 26 августдаги қарори билан олий таълим муассасалари талабалари ўртасида ҳар икки йилда бир марта математика бўйича Муҳаммад ал-Хоразмий номидаги халқаро олимпиада ўтказиладиган бўлди. Мазкур олимпиаданинг айнан Хоразмда ўтказилишида ҳам катта маъно мужассам. Зеро, Хоразмий бобомиз шу заминда туғилиб, вояга етди. Кейинчалик дунё илм-фани ривожига улкан ҳисса бўлиб қўшилган илмий ғоялар шу тарихий диёрда пайдо бўлган, маромига етган.\nХалқаро олимпиаданинг асосий синовлари Урганч шаҳридаги “Ёшлик” спорт мажмуасида ўтказилди. Интеллектуал баҳсларни юртимиз ва дунёнинг таниқли математиклари, халқаро экспертлар, профессор-ўқитувчилардан иборат ҳакамлар ҳайъати кузатиб борди.\nХалқаро олимпиадада энг яхши натижани Хитойнинг Пекин университети, Эроннинг Шариф технология университети, Мирзо Улуғбек номидаги Ўзбекистон Миллий университети талабалари қайд этди.


Жума боби (4)\nBy IxlosOrg on 03/05/2019 ҲАДИС Ҳадис ва аҳком\nБир юз ўттиз учинчи ҳадис\nعَنْ عَبْدِ الله بن عُمَرَ رضيَ الله عَنهُمَا قَالَ: كَانَ رَسولُ الله صلى الله عليه وسلم يَخْطُبُ خُطْبَتَيْن وَهُو قَائِمٌ، يَفصِلُ بينهُمَا بِجلوس.\nАбдуллоҳ ибн Умардан (разияллоҳу анҳумо) ривоят қилинади: “Расулуллоҳ (саллаллоҳу алайҳи ва саллам) тик турган ҳолларида икки бор хутба қилар, улар орасини бир ўтириш билан ажратар эдилар”.\nНабий (саллаллоҳу алайҳи ва саллам) жума куни икки бор хутба қилар, унда одамларни яхшиликка йўллаб, ёмонликдан қайтарар эдилар. Айтаётган таълимотлари ва ваъз-насиҳатлари одамларга яхшироқ етиши учун минбар устида туриб хутба қилардилар. Қолаверса, тик туриб хутба қилишда Исломнинг кучли дин экани ва салобати намоён бўлади.\nБиринчи хутбаларини якунлагач, дам олиш учун бироз ўтирардилар. Шу билан биринчи хутбани иккинчисидан ажратардилар. Сўнг туриб иккинчи хутбани бошлардилар.\nЖума намозидан олдин икки бор хутба қилиш фарз, жума намози дуруст бўлиши учун шарт қилинган. Ҳалабий айтади: “Набий (саллаллоҳу алайҳи ва саллам) жума намозини бирон марта хутабсиз ўқиганлари нақл қилинмаган. Агар жоиз бўлганида буни билдириш учун жума намозини бир бор бўлса ҳам, хутбасиз ўқиган бўлардилар. Хутба вожиблигини кўпчилик уламолар айтган”.\nИмом хутба асносида тик туриши мустаҳаб. Имом Шофеийнинг мазҳабида эса, туришга қодир имом туриб хутба қилиши фарз.\nИкки хутба орасини ажратиш учун бироз ўтириш мустаҳаб. Баъзи олимлар фарз ҳам деган. Лекин кўпчилик уламоларнинг фикрига кўра, бу иш суннат саналади.\nИбн Дақиқ Ийд (раҳимаҳуллоҳ) айтади: “Муаллиф (яъни “Умдатул аҳком”нинг муаллифи Абдулғаний Мақдисий) келтирган ушбу ҳадисни мазкур кўринишда Имом Бухорий ва Имом Муслим ривоят қилганини учратмадим”.\nИбн Ҳажар (раҳимаҳуллоҳ) “Фатҳул-Борий” китобида муаллиф келтирган ҳадисни Бухорий ва Муслим эмас, балки Насоий ва Дорақутний ривоят қилганини айтади: «Насоий ва Дорақутний келтирган ривоятда шундай дейилади: “Расулуллоҳ (саллаллоҳу алайҳи ва саллам) тик турган ҳолларида икки марта хутба қилар, орасини ўтириш билан ажратар эдилар”. “Умдатул-аҳком” муаллифи беэътиборликдан ушбу ҳадисни Бухорий ва Муслимга нисбат берган».\nМаълум бўлдики, ушбу ҳадис “Икки саҳиҳ ҳадислар тўплами”да мазкур кўринишда нақл қилинмаган. Балки бошқачароқ кўринишда келган. Ибн Умардан (разияллоҳу анҳу) ривоят қилинади: “Расулуллоҳ (саллаллоҳу алайҳи ва саллам) ҳозир сизлар қилаётгандек тик туриб хутба қилар, сўнг ўтирар, сўнгра яна турар эдилар”.\nИбн Қаййим (раҳимаҳуллоҳ) айтади: “Расулуллоҳ (саллаллоҳу алайҳи ва саллам) хутба қилсалар, кўзлари қизарар, овозлари кўтарилар ва ғазаблари кучаяр эди. Намозни узунроқ ўқиш учун хутбани қисқароқ қилардилар. Хутбада Аллоҳни кўп зикр қилар, сермазмун сўзларни танлар эдилар. Саҳобаларга Ислом асосларини таълим берар, Аллоҳни зикр қилганларида ва дуо этганларида кўрсаткич бармоқлари билан ишора қилар эдилар. Имомга яқинроқ ўтиришга ва хутбани жим тинглашга буюрар, одамлар елкасини хатлаб ўтишдан қайтарар эдилар. Билол (разияллоҳу анҳу) азонни айтиб бўлиши билан хутбани бошлардилар”.\n Бухорий, 920 ва Муслим, 861.\nAvvalgi maqolaАбу Бакр розияллоҳу анҳу: Мусайлима каззоб ва Бани Ҳанифа қавми\nKeyingi maqola Чақалоққа оид ҳукмлар (11): Ақиқани макруҳ деганларнинг далилларига жавоблар


Бутунжаҳон меросининг энг сирли объекти\n02:29 / 12.05.2017\n11 май куни Аргентинада жойлашган Лос-Гласьярес миллий боғининг ташкил этилганига 80 йил тўлди. Бутунжаҳон меросининг бу объекти "музликларнинг энг чиройли боғи" номига эга ва сайёрамиздаги энг сирли жойлардан бири ҳисобланади. Боғ майдони Анд тоғ тизмасининг ёнбағирларида жойлашган. Боғ майдонниинг 30 фоиздан кўпроғи турли ўлчамларга эга музликлар билан қопланган ва улар Жанубий Патагония муз қалқонини ташкил қилади.\nБу музликлардан энг салобатлиси 30 км лик Перито-Морено бўлиб, у кўл устида 15 қаватли уй каби виқор билан туради. Музликдан вақти-вақти билан катта муз бўлаклари ажралади. Улар шовқин билан ажралиб, Архентино кўли юзасига урилиб, "бир денгиз" сув сачратадилар. Музликнинг фаоллигини кузатиш учун махсус кузатув майдончаси ташкиллаштирилган. 1981 йилда ушбу миллий боғ ЮНЕСКОнинг Бутунжаҳон табиий мероси объектлари рўйхатига ноёб табиий ҳудуд сифатида киритилган.\nСуратлар манбаси: Shutterstock\nАргентина музлик Бутунжаҳон мероси Лос-Гласьярес


Тошкентда Damas ҳайдовчиси 4 нафар ўқувчини уриб кетди. Қурбон бор | Qalampir.uz\nТошкентда Damas ҳайдовчиси 4 нафар ўқувчини уриб кетди. Қурбон бор\n3-саҳифа\t03 Октябрь 2021 18:47 8790\nКеча, 2 октябрь куни Тошкентнинг Янгиҳаёт туманида Damas ва Nexia русумли автомобиллар иштирокида йўл-транспорт ҳодисаси содир бўлди. Оқибатда 17 яшар бола ҳалок бўлди. Бу ҳақда Тошкент шаҳар ИИББ хабар берди.\nЙТҲ тахминан соат 15:00 да Янгиҳаёт тумани Чинор ва Полвонёр кўчалари кесишмасида юз берган. Тошкент вилоятилик 2001 йилда туғилган Абдуворис К. ишончнома асосида Damas автомобилни бошқариш давомида бошқарувни эплай олмасдан йўл четида турган вояга етмаган пиёдаларни уриб юборган ҳамда 1989 йилда туғилган Тимур М. бошқарувидаги Nexia автомобилига урилган.\nЙТҲ оқибатида пиёдалар – 10-синф ўқувчилари 2005 йилда туғилган Глеб К., 2005 йилда туғилган Сармат М. ва 2006 йилда туғилган Темур Х. бадан шикастлари билан шифохонага етказилган. Иккала автомобиль ҳайдовчилар ҳам шифохонага олиб борилган.\nЯна бир пиёда – 10-синф ўқувчиси 2004 йилда туғилган Артём Й. ЙТҲ шифохонага олиб кетилаётганда ҳаётдан кўз юмган.\nМазкур факт асосида Тошкент шаҳар ИИББ Тергов бошқармаси томонидан Ўзбекистон Республикаси Жиноят кодексининг 266-моддаси 2-қисми бўйича жиноят иши қўзғатилди. Тергов олиб борилмоқда.\n18 Январь 15:46 83727\n19 Январь 14:56 66849\n18 Январь 22:59 63552\n18 Январь 17:47 49240\n17 Январь 20:39 39808


- Дек 01, 2021\n? 2021 йил 1 декабрь куни эрта тонгда Ўзбекистон мусулмонлари идораси раиси, муфтий Нуриддин домла Холиқназаров ҳазратлари ва Дин ишлари бўйича қўмита раиси Содиқжон Тошбоев бошчилигидаги Ўзбекистон делегацияси аъзолари Саудия Арабистонига жўнаб кетди.\nМаълумки, ўтган икки йил давомида пандемия туфайли бутун дунё мўмин-мусулмонлари “Ҳаж” ва “Умра” амалларини адо этиш бахтидан бебаҳра бўлдилар.\nАллоҳга шукрки, сўнгги вақтларда Саудия Арабистони ва юртимизда коронавирус билан боғлиқ вазият яхшиланаётгани, кунлик касалланиш даражаси камаяётгани, вакцина олган аҳоли миқдори ошиб бораётгани ва чекловлар юмшатилаётгани Ўзбекистон халқини чексиз қувонтирмоқда.\nАйни кунларда юртимиз мўмин-мусулмонлари катта интиқлик билан умра мавсумининг бошланишини кутишмоқда. Умид қиламизки, тез орада мавжуд эҳтиёт чоралари ҳам юмшаб, юртимиз мусулмонлари яна эмин-эркин умра ибодатларини адо этиш саодатига эришадилар, инша Аллоҳ.\nҲақ таоло ушбу сафарни хайрли қилсин, мана шундай шарафли ва масъулиятли вазифада Ўзбекистон делегациясига куч-қувват ва муваффақиятлар ато этсин.\n829 марта ўқилди\nДругие материалы в этой категории: « Таниқли уламоларнинг диссертация ҳимояси муваффақиятли ўтди\tВашингтонда ўзбек олимларининг буюк мероси ҳақидаги инглиз тилидаги илк катта тадқиқот тақдим этилди »


Мирзиёевнинг Душанбега давлат ташрифи бошланди\nПрезидент Шавкат Мирзиёев ҳамкасби Имомали Раҳмоннинг таклифига биноан 9 март куни давлат ташрифи билан Душанбега келди.\nДушанбе аэропортида Шавкат Мирзиёевни Тожикистон президенти Имомали Раҳмон кутиб олди. Бу Шавкат Мирзиёевнинг президент этиб сайланганидан буён Тожикистонга илк давлат ташрифи бўлади.\nЎзбекистон президенти матбуот хизматига кўра, олий даражадаги музокарада икки мамлакат ўртасида 25 дан ортиқ ҳужжат имзоланиши режалаштирилган. Улар орасида - Тожикистон давлат чегарасининг алоҳида участкалари тўғрисида шартнома, Фуқароларнинг ўзаро қатнови тўғрисидаги битим.\nЎзбекистон президенти учрашувининг расмий маросими Миллатлар саройида бўлиб ўтди. Маросимдан сўнг Эмомали Раҳмон ва Шавкат Мирзиёевнинг юзма-юз кўринишдаги, ёпиқ эшиклар ортидаги суҳбати бошланди. Расмий ахборотга қараганда, олий ларажадаги музокаралар давомида икки томонлама сиёсий, савло-иқтисодий, инвестиция, молиявий, тарнспорт-алоқа, туристик, маданий-гуманитар ва минтақалараро ҳамкорлик, фуқароларнинг ўзаро бориб-келишини осонлаштириш масалалари муҳокама қилинади. Тожикистон ва Ўзбекистон президентлари иккала томон учун манфаатли бўлган минтақавий ва халқаро муаммоларни кўриб чиқадилар.\nШундан сўнг Эмомали Раҳмон ва Шавкат Мирзиёев иштирокида икки қўшни мамлакат тадбиркорларининг бизнес-форуми бўлиб ўтади. Икки қўшни мамлакат раҳбарлари пойтахтдаги “Манеж”да бўлиб ўтадиган Ўзбекистон компаниялари ва корхоналари товарлари кўргазмасининг очилиш маросимида қатнашади. Ўзбекистон саноат товарларининг биринчи кўргазма-ярмаркаси ўтган йил апрелда Душанбеда бўлиб ўтган эди. Унда 160 дан ортиқ ўзбек компаниялари ўз маҳсулотларини намойиш қилганди.\n9 март, Душанбе шаҳрида ӯзбек санъаткорлари иштирокида “Дўстлик оқшоми” концерти бӯлиб ӯтади. Ушбу концертнинг Душанбедаги энг катта концерт қасри -“Кохи Борбад”да бўлиб ўтиши ва унда президентлар Шавкат Мирзиёев ва Имомали Раҳмон иштирок этиши кутилмоқда.\n10 март куни Ўзбекистон президенти Шавкат Мирзиёев Тожикистон парламенти қуйи палатаси спикери Шукуржон Зуҳуров ва Бош вазир Коҳир Расулзода билан учрашади.


Fergana.uz - ФАРҒОНАДА УЗУМ ЭКСПОРТИ БОШЛАНДИ amCharts examples\n2021-07-16 09:34:23 49\nФарғона вилоятининг Олтиариқ тумани нафақат Ўзбекистонда, балки кўплаб хорижий давлатларда ҳам ўзининг узумлари ва узумчилик мактаби билан яхши танилиб улгурган. Мамлакатимизда узумчиликни ривожлантиришда ушбу туман намуна сифатида олингани ҳам бежиз эмас. Вилоятдаги 7834 гектар узум боғларидан 1498 гектари айнан Олтиариқ туманида жойлашган. 2021 йилда вилоятда кутилаётган 153880 тонна узум ҳосилининг 43784 тонна қисми ҳам Олтиариқ туманида етиштирилиши режалаштирилган.\nОлтиариқ узумларига хорижий давлатлар талаб катталигини инобатга олиб, унинг эртапишар турлари пишиб етилиши билан хорижга ҳам экспорти бошлаб юборилди.\nБу борада Фарғона вилояти божхона бошқармаси томонидан қишлоқ хўжалиги маҳсулотларининг экспортини қўллаб-қувватлаш мақсадида ҳамда Олтиариқ тумани йирик қишлоқ хўжалиги маҳсулотларини етиштирилиши ва экспорт қилинишини инобатга олиб “Водий” ҳамда “Марғилон” ташқи иқтисодий фаолият божхона постлари таркибида “Экспортга кўмаклашиш марказлари” ташкил этилган. Ушбу экспортга кўмаклашиш марказлари томонидан дастлабки жорий йилда қиймати 232 минг АҚШ долларлик 220 тонна узум Қирғизистон, Қозоғистон ва Россия каби давлатларга экспорт қилинди.\nЭслатиб ўтамиз, Фарғона вилояти божхона бошқармаси томонидан 2020 йилда қиймати 30,5 млн. АҚШ долларига тенг бўлган 28 минг 100 тонна узум экспорт божхона режимига расмийлаштирилган.\nУзум асосан Россия, БАА, Украина, Белорусия, Германия, Мўғулистон, Польша, Литва, шунингдек қўшни Қирғизистон ва Қозоғистонга экспорт қилинган.


1 августа, 2021, 15:31\nТеги:Элдор Шомуродов | Жозе Моуриньо | Рома | Женоа | Ростов | Интер | Манчестер Юнайтед | Тоттенхэм | А Серия | АПЛ\n"Aгар Миржалол Қосимов 25 йил кейинроқ туғилганида, "Бавария" ёки "Реал"да тўп тепаётган бўлар эди!"\nЭлдорнинг трансфери расман эълон қилинишидан аввалроқ, турли манбалар бу келишув деярли ҳал эканлигини маълум қилди. Тўғриси, терма жамоамиз аъзосини "Рома"га ўтишига заррача шубҳа қилмаган эдим. Шу боис, унинг Римдаги эҳтимолий саргузаштларини тасаввур қилдим. Ярим тунда, трансфер 99 фоиз ҳал бўлгани ҳақидаги хабар эълон қилингач, кўзимга уйқу келмади...\n"Рома"га Элдор нега керак?\nAввало, "бўрилар"нинг нега айнан Элдорни нишонга олгани ҳақида батафсил тўхталсак ўринли бўлади. Бунга биринчи навбатда, "Беназир"нинг ўйин услубини рўкач қилиб кўрсатиш мумкин. Ҳаммаси тушунарлироқ бўлиши учун бироз ўтмишга қайтамиз.\nЛондон жамоасига ЕЧЛ совринини "Порту" билан ютган ҳолда ташриф буюрган Моуриньо Aнглияни "титратмоқчи" эканлигини матбуот анжуманида эълон қилди. Ўзининг кучли прессингга таянган қарши ҳужумлари орқали AПЛ шиддатини "синдирган" мутахассис биринчи уринишдаёқ, Лондон клубини 50 йиллик танаффусдан сўнг, шоҳсупага олиб чиқишни уддалади.\nМоур Aнглияга кўчиб ўтган чоғлари 4-4-2 схемасининг турли хил кўринишдаги версиялари трендда эди. Мутахассис қисқа муддатда Венгер, Фергюсони бор лигани остин-устун қилиб ташлади. Тезкор қарши ҳужумга ихтисослашган агрессив футбол олдида дунёнинг энг кучли лигаси вакиллари ожиз қолди.\nЯнги жамоа учун миллионларни сарфлашга тайёр Роман Aбрамович билан суҳбатда у юлдуз эмас, ўз услубига мос ҳужумчи излаётганини айтади. XXI аср бошида Шевченко, Креспо, Кассано, ван Нистелрой, Тотти сингари якама-якка вазиятда ҳимоячини алдаб ўтишга қодир “9-рақам эгалари” юқори қадрлангани рост. Жозе эса, ҳеч ким танимайдиган "Марсель"даги оддий ҳужумчини қайсарлик билан таркибга қўшиб олади. Ўринли савол туғилади. Нима учун Роман Aбрамович бир қоп пул билан келганида, мутахассис Дидье Дрогба вариантини афзал кўрди? Гап шундаки, қаҳрамонимиз қурадиган барча жамоаларда марказий ҳужумчининг алоҳида ўрни бор. Хўш, у ҳужумчи қандай бўлиши керак?\n* Қарши ҳужум чоғида сўнгги нуқтага қадар ҳар сафар етиб келишга "физикаси" дош бера оладиган!\n* Тўпга ортиқча тегинмасликни афзал кўрувчи "терминатор"!\n* "Кўрпани" ўзига тортмайдиган, тўпга учинчи тегиниши зарбага айланадиган!\n* Чиройли эмас, аниқ ҳаракатларга суянадиган "таран" форвард!\nТехникаси кучли бўлмаган, яққол кўзга ташланиб турмайдиган Лига-1нинг ўртамиёна ҳужумчиси Лондонга кўчиб ўтгач, фаолиятидаги энг зўр йилларни ўтказди. Жозе ундан юқоридаги бандларда кўрсатилган талабларни мукаммал бажаришини талаб қилади. Меҳнаткаш, ёш ва ғалабаларга чанқоқ Дидье вазифасини ортиғи билан уддалади. Дебют мавсумда 41 ўйин, 16 гол 8 ассист! Якунда, айнан унинг голлари AПЛ олтин медалларини 50 йиллик танаффусдан сўнг "аристократлар"га тақдим этишини Роман Aбрамович тахмин қилганмикан?! Йиллар ўтди, Жозе турли жамоаларда ишлади, аммо бир омил сира ўзгаргани йўқ. Қаҳрамонимиз ҳали-ҳамон юқоридаги бандларга тўлиқ мос келадиган ҳужумчига "суяниб" жамоа қуради. Келинг, сўзимиз исботи учун ўтмишдан бугунги кун сари одимлаймиз.\nМиланга кўчиб ўтгач, португалиялик янгидан жамоа қуришни бошлаб юборди. Ва албатта, ўз ўйин услуби 100 фоиз самара бериши учун юқоридаги критерияларга тўлиқ мос келадиган соф ҳужумчига суянди. Бу сафар, "Женоа"дан арзимаган пулга харид қилинган Диего Милито катта саҳнага чиқиб келди. Ёши 30 дан ўтиб кетган бўлса-да, аргентиналик ҳужумчи Жозе учун майдонда "жанг" қилишдан тўхтамади. Моуриньо бутун жамоани бир мушт шаклига келтириб, Диегони унинг рақибга тегувчи қисмига айлантирди.\n2010 йилнинг 22 май оқшоми. Мадрид. "Сантьяго Бернабеу" аренаси. ЕЧЛ финали. "Бавария" "Интер"га қарши! Финал баҳсида Луи ван Гални Жозе Моуриньо доғда қолдирди. Ғалаба сири эса, юқорида зикр қилинган аспектларда кучли бўлган ҳужумчининг таркибда бор эканлиги. Келинг, финалда киритилган икки голни ҳам кадрлар орқали кўриб чиқамиз.\nМилитонинг бир ўзи жарима майдончасига ёриб кирди ва "Бавария"ни "кўмиб" юборди.\nБу "Интер"га Моуриньонинг "қотил ҳужумчи"си қандай наф берганини кўрсатиб турувчи далил сифатида тарихда абадий қоладиган кадрлар. "Интер" якунда ўзи очган барча фронтдаги "урушлар"да ғалаба қозонади. Милито эса, бошқа ҳеч қачон бундай ёрқин ўйин кўрсатмади.\nҚаҳрамонимиз Мадридга кўчиб ўтганида, дунё футболида Гвардиола, деб аталган "инқилобчи" пайдо бўлган, барча "тики-така"нинг шайдосига айланган эди. Моуриньо Мадридда ҳам "қотил ҳужумчи"га суянишда давом этаверди. Таркибда Роналдудек мегаюлдуз бўлишига қарамай, "Реал"да найзанинг учи сифатида Карим Бензема тўп тепди. У бақувват, баланд бўйли ва содда ҳаракатларга суянадиган ёш йигитни биринчи планга олиб чиқди.\nТўғри, замон ўзгаргани "қотил ҳужумчи" яхшироқ фойда бериши учун майдондаги иккинчи таянч ярим ҳимоячиси ўрнини Ўзил сингари плеймейкер эгаллади. Роналду ортга қайтишдан ва прессингдан озод қилинди, аммо Жозе ўзининг энг муҳим принципи - таран форварддан воз кечгани йўқ. Натижа чакки эмас. Тўхтатиб бўлмас "Барселона"дан Испания чемпионлиги тортиб олинди.\nAнглияга қайтгач, мутахассис кадрлар билан муаммога дуч келди. Ўзи истаган калибрдаги ҳужумчи йўқлиги боис, эркин агент мақомидаги Златан Ибрагимович билан шартнома имзоланди. Aфсуски, ёш борасида муаммо ва сурункали жароҳатлар Златанни "қотил"га айлантира олмади. Шундай бўлса-да, португалиялик AПЛ кумуш медаллари ва Европа лигаси бош совринини Манчестер шаҳрига олиб келишни уддалади. Ибрагимович сафдан чиққач, мураббий ўз принципларига тўлиқ мос келадиган Ромелу Лукакунинг трансфери учун Вудвордлардан 80 миллион евро ундирди. Сабаби оддий! Жозе бошқача футбол ўйнашни билмайди. Унга барча талабларига мос келадиган "тоза" ҳужумчи керак. Тамом!!!\nТанаффусдан сўнг, яна ишга қайтган қаҳрамонимиз Почеттинодан қолган "шпорлар" билан янги марралар сари ҳаракат қилишни бошлади. Бу сафар харажат қилишга ҳожат қолгани йўқ. Тақдир унга янги жамоасида ажойиб совға тайёрлаб қўйгани учун танловда муаммо бўлмади. Шундай бўлса-да, Почеттино давридаги Кейн билан Моуриньо эрасидаги Харрининг ўртасида катта фарқ бор. Ҳарри Кейн айнан Жозе учун ўз услубидан воз кечишга мажбур бўлди.\nУ энди классик "9-рақам"дан универсал марказий ҳужумчига айланди. Моуриньо даврида у майдон марказига қандай етиб келишни, тўпни ўзида камроқ ушлаб турган ҳолда, тезкор қарор қабул қилишни ўзлаштирди. Ўйин услубидаги кардинал ўзгариш натижаларга ҳам таъсир кўрсатди. Бир мавсум ичида Кейн 23 гол ва 14 ассистни амалга оширгани бежиз эмас. Қаҳрамонимиз фаолияти мобайнида ҳеч қачон бир мавсумда 7 тадан кўп ассистни амалга оширмаган. Жозе ундаги яширин қобилиятни кашф қилди.\nБежиз "беназир" томонидан "қотил"га айланганларни эслаб ўтганимиз йўқ. Моуриньо "Рома"га келгач, ўз талабига жавоб беришга қодир нисбатан ёш ва мотивацияга тўла ҳужумчига эҳтиёж сезди. Юқорида айтиб ўтилганидек, у бошқача футболни тан олмайди.\nБарчанинг хаёлига Эдин Жеко келиши аниқ, аммо Жозе учун босниялик деярли кераксиз. Тўғри, унинг тажрибасидан, имкониятлардан фойдаланишга уринади, аммо Моуриньонинг қарши ҳужумга ихтисослашган услубида Жеко ўзини яхши ҳис қилмаслиги аниқ. Боз устига, у "Рома"даги ўзининг сўнгги мавсумларини ўтказмоқда.\nЭль-Шаарави ҳам Элдор учун муаммо туғдирмайди. "Милан"да порлаб чиққан пайтлари Стефан "тоза ҳужумчи"ликка даъво қилмаган. Ҳозир ҳам асосан қанотлар ва керакли паллада марказдан ўрин эгалламоқда.\nБорха Майораль A Сериянинг ўтган мавсумида 10+4 натижа қайд этган. Эдин Жеконинг статистикаси 7+4! Элдор Шомуродовда бу борадаги кўрсаткич 8+2! Фарқи шундаки, ҳамюртимиз Борха Майораль сингари кучли ижрочилар қуршовидаги юлдузли жамоада эмас, Б Серияга тушиб кетиши тахмин қилинган "Женоа"да 10 та фойдали ишни амалга оширган. Бу унинг натижалари қадрлироқ эканлигидан далолат беради.\nМайли, сиз ҳозир адекватлик чегарасидан чиқиб кетишда мени айблашингиз мумкин. Лекин, икки асосий ҳужумчиси бир йилдан сўнг эркин агентга айланадиган "Рома"га Элдор Шомуродов нима учун керак? Aлбатта, асосий таркибнинг асосий фигураси бўлиш учун. Бошқачасига бу трансфер мантиққа тўғри келмайди.\nМоуриньо ўз вақтида Икер Касильяс ва Серхио Рамос билан нима учун жанжаллашгани ёдингиздами? Мутахассис "эл-класико"да уларни Хави ва Пуйоль билан илиқ муносабатда бўлганини ҳазм қила олмаган. Соддароқ қилиб айтганда, Моуриньога майдонда 100 фоиз мотивация билан унинг кўрсатмалари учун "жанг" қилишга тайёр, ғалабага чанқоқ янги номлар зарур! Ўз вақтида Милито ва Дрогбада кузатилган прогресс ортида айнан "Беназир"нинг хизматлари улкан.\nЯнги мавсумда "Рома" Конференциялар кубогида иштирок этади. Бу футболчимиз учун ажойиб чақирув! Шомуродов учун "бўрилар" варианти ҳозирги "Ювентус" ва ҳатто, "Интер"дан ҳам қулайроқ. Босим камроқ. Боз устига "Рома" янги жамоа. Элдор клубга энди келганига қарамай, жамоадошлари сингари бир хил муҳитда янги услубни ўзлаштириш имкониятига эга. Яъни у ҳеч нарсани ўтказиб юборгани йўқ. Ўз вақтида, керак чоғида, кутилган жойга, ташриф буюрди.\nРимликлар бу трансфер устида яхшилаб бош қотиришгани кўриниб турибди. Дўппини қўлга олиб, ўйлаб кўринг! Aйни дамда ёш, иқтидорли, атлет ва классик ҳужумчини 16 миллион еврога сотиб олиш шарти билан қўлга киритиш мумкинми? "Рома" трансфер бозоридаги нарх-наво қандай эканлигини яхши билади. Қанот ҳимоячилари-ю, 17 ёшли ўсмирлар учун 60-70 миллион евро тўланаётган бир пайтда Элдор "бўрилар" учун чинакам топилма. Бу трансфердан ҳамюртимиздан кўра, "Рома" ютди. "Женоа" эса ўз сармоясини кутилганидек 2 ҳисса чиқариб олди.\n"Рома"да сермаҳсуллик ошади!\nБу мақолани оптимист одам ёзди, деб ўйлашга шошилманг! "Рома" ортда қолган мавсумда 62 гол уриб, ўз дарвозасидан 58 тўп олиб чиққан. "Грифонлар"да бу рақамлар 42-58ни ташкил этади. Aлбатта, 7-поғонада финишга келган жамоанинг тўплар фарқи 11-ўриндагиларникидан яхши бўлиши табиий, аммо фарқ бу қадар катта бўлиши табиийми?\nБутун жамоа урган (А сериядаги) 42 голнинг 8 таси Элдорга тегишли! Пенальтидан киритилган голларни инобатга олмасак, "Женоа"нинг A Сериядаги барча голларининг 5/1 қисми Элдорники бўлиб чиқмоқда.\n"Рома"да эса барчаси ўзгачароқ кечиши аниқ. Элдор Баллардини қўл остида икки ҳужумчи жойлаштирилган схемада тўп тепди. Баъзан олдинги, айрим вазиятларда ортдаги ҳужумчига айланди.\n"Бўрилар" таркибида энди у эркинроқ (ҳатто, ўйин амалиётига кам эга бўлса ҳам) ҳаракат қилиши мумкин. "Женоа"дан фарқли ўлароқ, "Рома"да узатмалар билан муаммолар камроқ юзага келади. Биринчи навбатда класс бобида катта тафовут кўзга ташланади. Педро, Мхитарян, Никола Заньоло, Леонардо Спинаццола, Жордан Верету, Лоренцо Пеллегрини, Хавьер Пасторе "Женоа"даги ижрочилардан маҳорат бобида бир эмас, бир неча бош баланд эканлиги кундек равшан. Шундай экан, Элдорни захирада ўтириб қолиши ёки қуруқ серия қурбони бўлиши мумкинлиги ҳақидаги тахминларни бир четга суриб ташлашингиз мумкин.\nДарҳақиқат, керакли замонда майдонга чиқиб келиш футболчининг ўзига боғлиқ эмас. Қосимов супер иқтидор эгаси бўлгани билан, Собиқ совет давлати таркибида тўп тепган. Ёшлар ўртасидаги ЖЧ ва Евро финалларида бўлажак супер юлдузларни ўз паслари билан ҳаяжонга солган ватандошимиз замон зайли билангина топ клубларда ўзини синаб кўра олмади. Бежизга 4 рақамли афсонани ёдга олганим йўқ. Бизда кучли бешлик грандларида тўп суришга ҳақли футболчилар бўлган ва бўлади. Турли сабабларга кўра уларга бу бахт насиб этмади. Элдорда эса ҳаммаси аксинча. У ўз вақтида РПЛга йўл олди. Биринчи омадли мавсумидаёқ "Женоа" билан шартнома имзолади. Энди, улкан тарихга эга "Олимпико" аренаси эгалари аъзоси. Тан олиш лозим, барчасини омадга боғлаш мумкин эмас. Тинимсиз меҳнат ва метин ирода қаҳрамонимизни қадимий Рим сари етаклади.\nТерма жамоамиз юлдузига бўлган ҳурматимни четга суриб ташлаган холда айтишим мумкин-ки, "Рома" Элдор учун "паталок" даража эмас. У ўсишдан тўхтаб қолмаслиги шарт. Энг муҳими ўз кучига бўлган ишонч! Aйнан шу омил "бўрилар" тўдасидаги ўзбекнинг эртанги кунини белгилаб беради. Қолган барча аспектларда Элдор Жозенинг янги Дрогбаси ёки Милитоси бўлишга тайёр.\nзор макола Машариповни хам шундай ёзиб чткинг Ал Насирда\nSuper. Judayam yaxshi maqola. Agar Eldor oʻzini koʻrsata olsa jamoa faqat u uchun oʻynaydi. Eldorda koʻproq imkoniyatlar boʻladi. U bu mavsumda 15 tadan ortiq gol urishiga ishonaman. OMAD senga Oʻzbegim!!!\nХа шундай яхши варянтларни айтиб утиш яхши кунгил сал булсада хотиржам булди элдорни жеонада яна бир мафсум колиш керак деган эдик.


Қозоғистонда жиноий иш тафтишида электрон усулга ўтилмоқда - Номадлар,Турклар,Қозоқ одатлари ва анъаналари,Қозоғистон табиати\n#хавфсизлик #электрон тафтиш #жиноятчилик #машғулот\nҚозоғистон МДҲ мамлакатлари ичида биринчи бўлиб жиноий ишларни электрон тафтиш этишга киришди. Ҳозир жиноий ишларнинг 70 фоизи шундай форматда. Йил охиригача 100 фоизга ўтилиши режалаштирилган. Марказий коммуникациялар марказида Ички ишлар вазири Ерлан Турғумбаев маълум қилишича, бунинг натижасида тафтиш вақти қисқаради, фуқароларнинг конституциявий ҳуқуқлари ҳимояланади.\nУмуман олганда, вазир фикрича, Қозоғистонда жиноятчилик ҳолатлари камайиб бораётгани кузатилмоқда. Айниқса, ўсмирлар томонидан содир этиладиган қонунбузарлик ҳолатлари анча камайган. Алкоголли ичимликлар истеъмоли туфайли юз берган жиноятлар ҳам озайган. "Халққа яқин полиция" режасини рўёбга чиқариш вазиятни янада яхшилаши кутиляпти.\nЕрлан Турғумбаев, Қозоғистон Республикаси Ички ишлар вазири:\n- Давлат раҳбари топшириғига биноан "Халққа яқин полиция" режаси амалга оширилмоқда. Унинг доирасида тураржойлар, парк ва хиёбонларда пиёда патруллар кўпайтирилади. Жиноят кўп содир этиладиган ҳудудларда замонавий модуль полиция постлари қўйилди. Постларда кеча-кундуз фуқаролардан ариза қабул қилиш ва хизматни давом эттириш учун шарт-шароит яратилган. Шунингдек, "полиция чақириш" сигнализацияси ўрнатилган. Фуқаро бевосита навбатчи қисмга мурожаат эта олади.\nБундан ташқари, Таълим вазирлиги билан биргаликда хавфсизликни таъминлашга қаратилган қатор янги чора-тадбирлар ишлаб чиқилмоқда. Шу жумладан, Татаристонда юз бергани каби воқеаларнинг олдини олиш учун ўқувчи ва ходимлар иштирокида фавқулодда ҳолат - ёнғин, зилзила, тошқин, террор ҳаракатлари, одамлар гаровга олинганида қандай иш тутиш бўйича машқлар ўтказиляпти.\n- Мамлакатдаги барча мактабларда текширув ўтказилмоқда. Қатор камчиликлар аниқланди. Мактаблар 100 фоиз видеокузатув тизими билан таъминлангани ҳолда, уларнинг салкам эллик фоизи белгиланган стандартларга тўғри келмайди; мактабларнинг учдан бир қисми шошилинч хабар бериш тизими билан жиҳозланган; 8 фоизида хавф тугмачаси бор; 5 фоизида кириш-чиқишни бошқариш тизими ўрнатилган; 4 фоизига турникет қўйилган, атиги 1 фоизида металл изловчи ускуна бор. 6 фоиз мактаб қўриқловчи ташкилотлар билан шартнома тузган.\nҚозоқ куйлари антологиясига 500 та асар киритилди


Тошкентда тенгдошини дўппослаган 17 ёшли қизнинг онасига жарима белгиланди - EFFECT.UZ\nАввалроқ Тошкент шаҳрида иики нафар ўсмир қизлар ўртасида жанжал содир бўлгани хақида хабар берган эдик. Ҳолатга бир-бирини ижтимоий тармоқларда ҳақорат қилиш сабаб бўлгани айтилганди.\nЮнусобод тумани ҳокимлиги матбуот хизмати ҳодиса батафсил ўрганилиб, муштлашувни содир этган қизнинг она жаримага тортилгани хақида хабар берди.\nҚайд этилишича, тарқалган видео юзасидан Юнусобод туманихокимият қошидаги Вояга етмаганлар комиссиясига фуқаро Ш.Й онаси билан чақиртирилган. Жумладан, юз берган ҳодиса батафсил ўрганилди ва фуқаро Ш.Й нинг онасига нисбатан 47-моддага кўра чора кўрилиши айтилди.\nШунингдек, аввалроқ Биллур МФЙ раисининг хотин-қизлар масалалари бўйича маслаҳатчиси ва Ш.Й таҳсил олувчи мактабнинг директори томонидан уйига бориб онаси ва фуқаро билан ушбу ҳолат бўйича тушунтириш ишлари олиб борилган эди.


2018 йил Фаол тадбиркорлик, инновацион ғоялар ва технологияларни қўллаб-қувватлаш йили, деб эълон қилинди. Йил давомида «инновация» сўзи ишлатилмаган нутқ, ишланма ё ташаббус қолмади. Аммо инновациянинг асл моҳияти нима эди?  \nҲар қандай фойдали янгилик инновация ҳисобланади. Агар бу янгилик тижорийлашса, яъни бозорга чиқса, бу инновациянинг самарасини кўрсатади. Чунки жаҳон бозорида ҳам турли янгиликлар, ўзгаришлар жуда кўп бўлган, лекин уларнинг барчаси ҳам муваффақиятли якун топмаган. 2017 йилдан бошлаб Ўзбекистонда инновацияга катта эътибор қаратила бошланганига сабаб асосан пулга бориб тақалади, деб ҳисоблайди Карнеги тадқиқотчиси, Инновацион ривожланиши вазирлиги лойиҳа раҳбари Одилжон Абдураззоқов.\nАҚШдаги Harvard Business School, Колорадо давлат университети, Озарбойжон Иқтисодиёт университети битирувчиси, айни пайтда Ўзбекистон Республикаси Инновацион ривожланиши вазирлиги лойиҳа раҳбари Одилжон Абдураззоқов Kun.uz'га инновацияларга эътибор қаратишнинг аҳамияти ҳақида гапириб берди.\n«Бир мисол келтириб ўтаман. 2011 йилда Боку шаҳри маъмурияти такси бозорига кириш учун 1000 дона Лондон стилидаги такси сотиб олди, 1000 нафар ҳайдовчи ёллади. 20 млн доллар машина сотиб олишга, тахминан 6 млн доллар ҳайдовчиларнинг маошига кетади. Таъмир, бензин ва бошқа харажатлар билан бизнесни бошлаб олиш учун тахминан 30 млн доллар сарфланди.\n«189» деб номланган, бирорта ҳам машинаси бўлмаган бошқа бир компания бир йилдан кейин такси бозорига кириб келди. Компания асосчиси ─ оддий банк ходими ўзи ҳар куни машинасида қатнайдиган иши ва уйи оралиғидаги йўналишда йўл-йўлакай йўловчиларни олиб кетишни йўлга қўяди. Узоқ масофага ҳар куни қатнайдиган машина эгалари шу усул ортида бирлашади ва компанияга асос солинади. Ҳеч қандай 30 млн долларсиз бу компания такси бозорида муваффақият қозонди. Мана бу — инновация», — дейди у.\nУнинг айтишича, Ўзбекистонда ҳар бир соҳа инновацияга муҳтож.\n«Инновация вазирлигининг таркибини кўрадиган бўлсак, соғлиқни сақлаш, молия, иқтисодиёт ─ умуман ҳар бир соҳага инновацияни жорий этиш бўйича секторлар мавжуд. Мутахассисларинг фикрича, инсон бир соҳага инновация олиб кириши учун шу соҳадан хабардор, унда камида 10 йил ишлаган бўлиши керак. Бошқача айтганда, шу соҳа учун ўртача 10 минг соат сарфлаган бўлиши лозим. Яъни энди ўз йўналишида иш бошлаган инженер оламшумул инновация ярата олмайди. Шунинг учун инновация асосида илм ва тажриба ётади», — деб ўз билимлари билан бўлишди мутахассис.\nОдилжон Абдураззоқов Германия, Нидерландия, Озарбойжон ва АҚШ олий таълим муассасаларида ишбилармонлик, молия ва инновация таълими бўйича маърузалар ўқиган. У вазирликдаги фаолиятидан ташқари, Тошкент шаҳридаги Вестминстер халқаро университетида ҳам маъруза ўқийди.\n«Шу боис биз ҳам умумий ўрта ва олий таълимга урғу беришимиз керак. Бунга боғлиқ равишда 2018 йилда халқ таълимини тубдан ислоҳ қилиш вазифаси қўйилди. Ўзбекистон инновацион ривожланиш йўлига чиқиши учун ислоҳотларнинг марказида таълим сифатини яхшилаш масаласи туриши шарт. Мактабда сифатнинг яхшиланиши эса у ерда дарс берадиган педагог кадрларнинг малакасига боғлиқ бўлади. Демак, педагог тайёрловчи олийгоҳлардаёқ талабаларга креатив фикрлаш, ўзига ишонч кабилар шакллантирилса, улар ўқишни битиргандан кейин бориб дарс берадиган мактабида ҳам худди шу усулни қўллайди.\nУниверситетнинг учта асосий вазифаси мавжуд, аслида. Бизнинг шароитда эса у фақат битта вазифасини бажаради ─ таълим. Лекин университетнинг жамиятда раҳбарлик ролига эга бўлиш ҳамда тадқиқот потенциали юксак бўлиш функциялари ҳам мавжуд. Ривожланган давлатлар мисолида ҳам кўришимиз мумкин, масалан, АҚШда, Туркияда университет профессори керак бўлса, вазирга ҳам фаолияти бўйича йўриқ бера олади.\nУниверситетнинг ҳар учала вазифасини рўёбга чиқаришнинг йўли, менимча, бутун дунё бўйлаб илм-фан билан шуғулланаётган ўзбекларни қайтариш бўйича реал кучга эга режа ишлаб чиқилиши керак.\nАвваламбор университетлар инвестицияни жиҳозларга, техникага эмас, кадрларга ─ профессордан тортиб ёш ўқитувчигача йўналтириши керак.\nОзарбайжон мисолида кўрадиган бўлсак, унинг учта университети энг яхши олийгоҳлар 700талиги рейтингига кирган. Шуларнинг иккитаси хусусий. Уларда асосий маблағ кадрлар потенциалини оширишга қаратилади. Яъни магистр даражасидаги педагогнинг тадқиқотни давом эттириб, номзод даражасига кўтарилиши учун тиришади. Бизнес компаниялар ҳам университет профессорларидан ҳақ эвазига маслаҳат сўрайди, унинг тавсияси самарадорликка хизмат қилишига ишонади. Ўзбекистонда кўрадиган бўлсак, инфратузилма, бино, техник база яхши. Лекин 10 йил олдин магистр бўлган ўқитувчи ҳалигача ўша даражада кўтарила олган эмас. Инсон капитали инвестициядан четда қолмоқда», — дейди у.


Мақолалар мазкур саъна бўйича сараланган: Пятница, 28 Апрель 2017\nПайшанба, 6 Май 2021\nСуббота, 29 Апрель 2017 00:00\nФаолият якунларига бағишланди\nЎзбекистон Республикаси Миллий хавфсизлик хизмати томонидан МХХ Давлат чегараларини ҳимоя қилувчи қўмитасининг 2016 йилдаги фаолияти якунларига бағишланган брифинг уюштирилди.\nОлий суд Пленуми мажлиси\nЎзбекистон Республикаси Олий суди Пленуми мажлиси бўлиб ўтди. Унда парламент, Судьялар олий кенгаши аъзолари, Олий суд судьялари, жиноят ишлари бўйича вилоят ва унга тенглаштирилган судлар раислари, Олий суд ҳузуридаги Илмий-маслаҳат кенгаши, ҳуқуқни муҳофаза қилиш органлари вакиллари, ҳуқуқшунослар ҳамда журналистлар қатнашди.\nАҳолига ихтисослаштирилган тиббий хизмат кўрсатиш масалалари — депутатлар назоратида\nЖорий йилнинг 28 апрель куни Олий Мажлис Қонунчилик палатасининг навбатдаги мажлисида Республика ихтисослаштирилган педиатрия ҳамда Республика ихтисослаштирилган дерматология ва венерология илмий-амалий тиббиёт марказлари раҳбарларининг ахбороти эшитилди.\nИлғор технологик линия\nйилига 69 минг 114 АҚШ доллари миқдоридаги маблағни иқтисод қилиш имконини беради “Кварц” акциядорлик жамияти юртимиздаги йирик саноат субъектларидан бири ҳисобланади.\nЗамонавий, рақобатдош ва тежамкор\nИшбилармонларимиз томонидан ана шундай маҳсулотлар тайёрлашга эътибор қаратилаяпти.\nАхборот-кутубхона марказлари ва халқаро тажриба\nНаманганда “Central Asia 2017 — Фан, таълим, маданият ва бизнесда интернет ва ахборот-кутубхона ресурслари” ХI халқаро конференцияси бўлиб ўтди.\nЁзда ўтқазилган нок кўчати бир йил ўтиб ҳосилга кирди\nКогон туманидаги “Сиёвуш Комрон фут” фермер хўжалиги томонидан сўнгги бир йил давомида қирқ гектар майдонда интенсив боғ барпо қилинди. Эътиборлиси, ўтган йилнинг ёзида ўтқазилган нок кўчатлари ҳосилга кирди.\nЭзгуликнинг мунаввар ифодаси\nОддий халқ тилида “жуда қойилмақом иш бўлди”, “зап кўнглимиздагини топиб айтишибди”, деганга ўхшаш одмигина, лекин инсон қалбини қамраб олган чексиз қувончни бор жўшқинлиги билан ифода этгувчи кўтаринки сўзлар кўп. Президентимиз Шавкат Мирзиёевнинг “Алишер Навоий номидаги Ўзбекистон Миллий боғи ҳудудида Адиблар хиёбонини барпо этиш тўғрисида”ги қарори ҳам адабиётсевар халқимиз, аввало, ижодкорларимиз дилида мавжланиб турган эзгу орзуларнинг рўёби бўлди.\nВатанпарварлик мавзуси — ОАВ нигоҳида\nПойтахтимизда Ўзбекистон Республикаси Қуролли Кучларининг 25 йиллиги муносабати билан ташкил этилган “Армия — юртимиз тинчлиги ва осойишталиги рамзи” республика танлови ғолибларини тақдирлаш маросими бўлиб ўтди.\nМуносиб меҳнат шароити\nаҳоли ижтимоий ҳимоясида муҳим омиллардан биридир


Қозоғистонда ҳалокатга учраган автобус, 20 апрель, 2019 йил\nҚозоғистоннинг Қордай туманидаги автобус ҳалокатида жабрланганлар Ўзбекистонга олиб келинди.\nТашқи ишлар вазирлигининг хабар қилишича, Фавқулодда вазиятлар вазирининг биринчи ўринбосари Абдулла Қўлдошев бошчилигидаги ҳукумат комиссияси Қозоғистонга борган.\nХабарда айтилишича, жабрланганларга ёрдам кўрсатиш бўйича Ҳукумат комиссияси Қордай туманига борган ва барча расмий жараёнлар тугаганидан сўнг - 21 апрель куни - турли даражада шикастланган ватандошлар реанимобилларда Қозоғистон ҳудудидан Бишкекка олиб кетилган.\nУ ердан эса Фавқулодда вазиятлар вазирлигининг (ФВВ) хабар қилишича, ҳукумат комиссияси президент Шавкат Мирзиёев топшириғи билан - Фавқулодда вазиятлар, Ички ишлар, Ташқи ишлар, Соғлиқни сақлаш вазирликлари ва бошқа идоралар мутахассисларидан тузилган.\nФВВ махсус борти билан Бишкекдан Ўзбекистонга олиб борилган шахсларнинг рўйхати ҳам эълон қилинди:\n1. Ўлжабаев Аббос, туғилган вақти 21.01.1994-й.;\n2. Хаитбаев Умирбек, туғилган вақти 22.06.1985-й.;\n3. Ахмедова Радмила, туғилган вақти 05.08.1994-й.;\n4. Матчанов Отабек Абдуллаевич, туғилган вақти 22.04.1985-й.;\n5. Сейтмуратов Дустджан Даулетович, туғилган вақти 22.02.1987-й.;\n6. Хайдаров Сардар Анарбек ўғли, туғилган вақти 09.05.1994-й.;\n7. Илясов Марис, туғилган вақти 1974-й.;\n8. Мамбетов Насридин, туғилган вақти 09.05.1971-й.;\n9. Жаббаров Шодлик Махсудович, туғилган вақти 25.12.1984-й.\n20 апрель куни Тошкент вақти билан соат тонгги 5 ларда Қозоғистоннинг Жамбул вилояти Қордай туманидан ўтувчи "Чимкент-Олмаота" йўналишидаги автомобиль йўлида 49 йўловчи билан бораётган автобус йўл-транспорт ҳодисасига учраганди\nОқибатда вафот этган 11 йўловчининг 3 нафари Ўзбекистон ватандоши бўлиб чиқди. Шунингдек, жароҳатланган 32 йўловчининг 13 нафари ҳам ўзбекистонликдир.\n20 апрель куни жабрланган 9 ўзбекистонлик юртига олиб борилган эди.\nТИВ эълон қилган маълумотга кўра, нобуд бўлган 3 ўзбекистонликнинг жасади Қордай моргида қолмоқда. Уларнинг шахси аниқланганидан сўнг Ўзбекистонга олиб келиниши айтилди.\nБу каби автоҳалокатлар Қозоғистонда тез тез учраб туради.\nБундан икки йил муқаддам Қозоғистонда рўй берган автаҳалокатда 9 киши ҳалок бўлган ва уларнинг аксарияти Ўзбекистон фуқаролари эканлиги айтилганди.\nЎзбекистонликларнинг кўпчилиги Қозоғистон ёки Россияга ишлаш учун кетаётганда ҳаракатланиш воситаси сифатида автобусларни танлашади.\nЎтган йили Қозоғистоннинг Ақтўбе вилоятида Россияга йўл олган автобуснинг ёниб кетиши оқибатида ўзбек ватандошлари бўлган 52 нафар киши ҳаётдан кўз юмган эди.


Дунё бўйича яхта савдоси 2021 йил деярли икки бараварга ошди – Kommers.uz\nИқтисодиёт, Миллиардерлар\t10:30 | 21.1.22\nДунё бўйича яхта савдоси 2021 йил деярли икки бараварга ошди\nЯхта нархлари 2020 йил COVID-19 пайдо бўлиши сабабли арзон бўлган.\nЯхта бозорида 2021 йил 262 та люкс маҳсулот умумий қиймати 4,06 миллиард еврога сотилиб, 2020 йилга нисбатан деярли икки бараварга ошди. Бу ҳақда яхталар бозорини таҳлил қилувчи The Superyacht Agency тадқиқотига таяниб Forbes хабар берди.\nМаълум қилинишича, 2021 йил сўнгги йилларда яхта қурувчилар ва брокерлар учун энг муваффақиятли бўлган. Сотилган қайиқлар сони кўп йиллик максимал даражага етган ва уларнинг умумий қиймати 2020 йилдаги кўрсаткичдан деярли икки баравар ошган.\nМутахассисларнинг фикрига кўра, 2021 йил савдолар сони бўйича ҳам, уларнинг умумий қиймати бўйича ҳам узоқ муддатли максимал қийматни кўрсатган. 2020 йилга нисбатан сотувлар 46 тага ошган. Таҳлилчилар буни 2021 йили ковидга қарши чекловлар унчалик қаттиқ бўлмагани билан боғламоқда.\nҚайд этилишича, тўртинчи чорак сотувлар бўйича энг муваффақиятли бўлган, ўшанда 78 та яхта сотилган. Энг самарали ой эса июнь ойи бўлиб, брокерлар умумий қиймати 456 миллион евро бўлган 26 та суперяхтани сотишга муваффақ бўлган.\nТадқиқотда, биринчи навбатда, сотиш умумий қийматининг ошиши қайд этилган. Агар 2021 йилда «фақат» 46 тага кўп яхта сотилган бўлса, транзакцияларнинг умумий қиймати 2,27 миллиард евродан 4,06 миллиард еврогача — деярли икки баравар кўпайган.\nШунингдек, 2020 йилда сотишнинг арзонлиги COVID-19 нинг пайдо бўлиши ва ундан келиб чиқадиган ноаниқлик билан боғлиқ. 2021 йилда яхтанинг нархи ўртача 15,6 миллион еврони ташкил этган, бир йил аввал эса 10,5 миллион евро эди.\n«COVID-19 энди яхта нархига таъсир қилмаяпти, энди сиз ажойиб суперяхтани арзонга сотиб ололмайсиз», — дея таъкидлайди Burgess бош директори Жонатан Беккет.\nЯхталар бозори мутахассислари 2022 йилда сотувлар кучли бўлишини кутмоқда. Бироқ, улар энг кўп талабга эга ўлчамлар ва брендлар орасида сифатли таклифлар йўқлиги сабабли яхта нархининг эҳтимолий ўзгариши ҳақида огоҳлантирмоқда.\nХабарга кўра, 2021 йилда сотилган энг қиммат яхталар орасида Microsoft асосчиси Жоди Алленнинг 126 метрли Octopus яхтаси ҳам бор. Қайиқнинг сўнгги нархи 235 миллион еврони ташкил қилган. Америкалик режиссёр Стивен Спилбергнинг 86 метрли Man of Steel яхтаси деярли икки баравар арзонга сотилган.\nАллен яхтани канадалик пўлат қуйиш соҳаси миллиардери Барри Зекельманга 131 миллион еврога сотган. Россиялик миллиардер Роман Абрамович 2021 йил бошида 145 метрли Solaris’ни олган, яхта бизнесменга 250—300 миллион еврога тушган бўлиши мумкин.\nАввалроқ 2021 йилда сотилган 10 та энг қиммат супер яхта ҳақида хабар берилганди.


Хабарингиз бор, яқинда айрим оммавий ахборот воситалари пойтахтимиздаги “Тошкент — 4” терминали қурилиши тўхтатилгани хусусида бонг урган бўлса, бошқа манбаларда у инкор этилди. Мазкур масалага ойдинлик киритиш мақсадида “Ўзбекистон ҳаво йўллари” Миллий авиакомпаниясига мурожаат қилдик.\nАвиакомпания маълумотига қараганда, айни пайтда тизимда “Тошкент-Шарқий” аэродроми базасида замонавий аэропорт комплексини барпо этиш лойиҳаси устида иш олиб борилмоқда. Унга Президентимиз томонидан жорий йилнинг 30 июнида имзоланган “Тошкент-Шарқий” аэродроми базасида фуқаролик (ишчи) авиацияси замонавий аэропорт мажмуасини қуриш тўғрисида”ги қарор асосида киришилган.\nАлбатта, ҳар қандай бунёдкорлик замирида мамлакат тараққиёти, халқ манфаати ва аҳолининг турмуши фаровонлигини таъминлашдек эзгу мақсадлар ётади. Шу маънода, аэропортлар ҳам юртдошларимизнинг муносиб ҳаёт тарзига мос бўлиши, уларга ноқулайлик туғдирмаслиги керак.\nДарҳақиқат, терминал қурилиши тураржойлар ва бошқа бинолар бузилиши, Қорасув канали атрофида яшовчи аҳолини кўчиришни талаб этарди. Бу эса бир қатор муаммоларни келтириб чиқараётган эди. Шу боис “Тошкент — 4” терминалини барпо қилиш ишлари вақтинчалик тўхтатилган. Эндиликда бунинг ўрнига Ислом Каримов номидаги халқаро аэропортда реконструкция ишлари олиб борилади. Пировардида аэропортнинг қабул қилиш қобилияти ва хизмат кўрсатиш сифати янада яхшиланади.\nЯнги мажмуада хорижий делегацияларни олий даражада кутиб олиш ҳамда кузатиш учун барча зарур шарт-шароит яратилади. Бунёдкорлик ишлари бир қатор хорижий молия институтлари, шунингдек, Миллий авиакомпаниянинг ўз маблағлари ҳисобидан бажарилади.\nЛойиҳанинг техник-иқтисодий асоси уч ой муддат ичида “Ўзбекистон ҳаво йўллари” Миллий авиакомпанияси ва “ЎзшаҳарсозликЛИТИ” давлат унитар корхонаси томонидан Вазирлар Маҳкамасига киритилади. Қолаверса, 2018 йилнинг 1 февралига қадар лойиҳа-смета ҳужжатларини тайёрлаш ва қурилиш-монтаж ишлари бир вақтда олиб борилади.\nБу иншоотнинг бош лойиҳачиси “ЎзшаҳарсозликЛИТИ” ДУК, бош пудратчи ташкилот эса Ўзбекистон Республикаси Автомобиль йўллари давлат қўмитасининг “12-трест” акциядорлик жамияти ҳисобланади.\nЛойиҳадан кўзланган асосий мақсад мамлакатимиз аэропорт инфратузилмаси ҳаво йўллари тармоғини жаҳон стандартларига мослаштириш орқали хорижий делегацияларни юқори даражада кутиб олиш ва кузатиш, фуқаро авиацияси парвозларини ташкил этишни таъминлаш ишларини ҳамда йўловчиларга кўрсатиладиган хизматлар сифатини янада яхшилашга қаратилган.\nМазкур рукндаги бошқа мақолалар: « Соғлом турмуш тарғиботи\tЎзбекистонга оид хориждаги маданий бойликлар фахру ифтихоримиз ва ғуруримиз рамзидир »


21 апрел 2021, Тошкент вақти: 19:47\nПрезидент Алмазбек Атамбаев 27 декабрда йил якуни бўйича ўтказилган матбуот анжуманида Ўзбекистон билан жамоатчиликдан сир тутилган яширин шартномалар имзоланганини иддао қилган эди:\n- Мен бошини қошиққа урдирган Ақаев эмасман (Бу ўринда Россиянинг собиқ президенти Ельцин бир учрашувда гўёки Акаевнинг бошига қошиқ билан уриб, мусиқа чалгани тўғрисидаги миш-мишларга ишора қилинмоқда - муҳаррир). Ўзбекистон билан яширин шартномалар имзолашга кўрсатма берган Бакиев ҳам эмасман. Бизда 2001 ва 2008 йилда имзоланган иккита яширин шартнома бор. Булар пайти келганда яна чиқади. Менга давлат манфаати муҳим, - деган эди президент Атамбаев.\nПрезидент маъмурияти раҳбари ўринбосари Озодликнинг қирғиз хизматига берган сухбатида, Атамбаев айтиб ўтган давлат аҳамиятига молик мазкур шартномалар моҳияти нимадан иборат эканини айтишдан бош тортди:\n- Шартномалар бор. Бироқ мен уларни айта олмайман. Бундай давлат сирларини айтиш ҳуқуқим йўқ,- деди Сапар Исаков.\nАйни пайтда Сапар Исаков 2001 йилда имзолангани айтилаётган яширин шартнома Ўзбекистоннинг Сўх эксклави бўйича меморандум эканини қисман тасдиқлади.\nПрезидент Алмазбек Атамбаев тилга олган йиллари Ўзбекистон билан чегара бўйича музокаралар олиб борган қирғиз ҳукумати комиссиясининг рахбари Саламат Аламанов хеч қандай яширин шартномалардан хабари йўқлигини айтди:\n- Мен хам эшитиб хайрон бўлдим. Бу қандай яширин шартномалар? Нимага боғлиқ? Шу сабабли бу борада ҳеч қандай маълумотим йўқ. Эндим ким билади... биз музокара олиб бораётганда ўшандай шартномалар имзоланган бўлса, бизга айтилар эди, деб ўйлайман. "Мана бундай шартнома имзоланди, шундан келиб чиқиб ишлашинглар керак", деб огоҳлантиришар эди. Бундай кўрсатма ҳам ҳеч ким томонидан берилмаган. Бу борада ўзаро сўзлашилган масалалар бўлса бордир. Бироқ буни билмайман. Бунга жавоб ҳам бера олмайман, - дейди Саламат Аламанов.\n2001 йил февралда қирғиз жамоатчилигидан яширилган, бироқ журналистлар ўтказган суриштирувдан сўнг кенг жамоатчиликка маълум бўлиб кетган қирғиз-ўзбек меморандумигаимзо чекилганди. Меморандумга мувофиқ Қирғизистон Сўх анклавини Ўзбекистон ҳудуди билан боғлаш учун коридор очиб беришга рози бўлган. Ўзбекистон томони эса коридор эвазига ўз еридан бунга яраша ер ажратиб беришга рози бўлган. Саламат Аламанов мазкур меморандум давлат сири мақомига эга бўлмаганини айтди.\n2001 йилги меморандум имзоланган пайтда Аскар Акаев президент, Курманбек Бакиев ҳукумат раҳбари бўлганди.\nМеморандум бўйича сўзлашувларда иштирок этган собиқ Бош вазир ўринбосари Базарбай Мамбетов 2001 йил 19 февралининг эрта тонгида Ўзбекистоннинг ўша даврдаги ҳукумат раҳбари Ўткир Султонов Бишкекга кутилмаган сафар билан келгани, Ала Арча давлат резиденциясида музокаралар ўтказиб, меморандумни имзолашни Қурмонбек Бакиевдан талаб қилганини хотирлайди:\n- Ўша музокараларда мен ўтирганман. Ўшанда Ўзбекистон премьер-министри “кечаги куни Каримов Акаев билан гаплашиб, Сўхни Риштон тумани билан боғловчи коридор беришга Акаевни кўндирди, шу сабабли мен учиб келдим. Иккимиз протоколга қўл қўйишимиз керак”, деди. Бакиев "Қўл қўёлмайман", деганида, “Унда мен Акаевга бораман”, деди. Акаев эса ўша резиденцияда кутиб ўтирганди, - деб эслайди Базарбай Мамбетов.\nУнга кўра, меморандумни Бакиев имзоламагач, Султонов Аскар Акаевнинг олдига кирган. У ерда Акаев Бакиевни меморандумни имзолашга мажбур қилган. Бироқ меморандум Қирғизистон манфаатларига зид бўлгани сабабли эртаси куниёқ Ташқи ишлар вазирлиги орқали Бакиев уни чақиртириб олган.\nБазарбай Мамбетов "2008 йили яширин шартнома тузилган эмас, ўзбек ҳукумати олдида ҳам ҳеч ким тиз чўкмаган”, дейди:\n- Қирғизистон ҳукумати Ўзбекистон президенти олдида хеч қачон тиз чўкмаган. Буни бизнинг президент ўзи импровизация қилиб, қўшмоқда, -,дейди Базарбай Мамбетов.\nАйни пайтда Мамбетов Бакиев даврида Ўзбекистон билан сув-энергетика, газ бўйича музокараларда хатоларга йўл қўйилганини, бундай хатолар амалдаги ҳукумат томонидан ҳам такрорланаётганини қўшимча қилди.\nЧегараларни делимитация қилиш бўйича ҳукумат комиссияси раиси Қурбанбай Искандаров президент Алмазбек Атамбаев тилга олган 2008 йилги яширин шартнома борасида хеч қандай маълумотга эга эмаслигини айтиб: “Чегара эмас, балки бошқа масалалар бўйича шартнома тўғрисида сўз бўлаётгандир, улардан хабарим йўқ”, деди.


Олимлар коронавирус организмда қанча вақт қолишини аниқлади - Mp3lar.Com | Самые новые узбекские песни\nБир гуруҳ олимлар Пекиндаги тиббиёт марказида коронавирус устида тадқиқот олиб борди. Улар COVID-19 дан даволанганларнинг ярмида аломатлар йўқолганидан кейин ҳам вирус организмда бир кундан саккиз кунгача сақланиб қолишини ўрганди. Бу ҳақда “ATSJournals” хабар берди.\nОлимлар 28 январдан 9 февралгача бўлган даврда даволанган 16 нафар беморнинг маъмулотларини таҳлил қилиб чиққан. Уларнинг ўртача ёши 35,5 ёш.\n“Тадқиқотнинг муҳим натижаларидан бири беморларнинг ярми аломатлар йўқолганидан кейин ҳам вирусни сақлашда давом этиши бўлди”, дейди тадқиқот муаллифларидан бири Локеша Шарма.\nБу муддат 1-8 кун давом этган. Тадқиқотда қатнашган яна бир олим даволаниш курсидан кейинги карантинни 1-2 ҳафтага чўзишни таклиф қилган.\nОлимларнинг фикрича, ёши катта инсонлар организмида вирус узоқроқ сақланиб қолиши мумкин. Аммо бу фараз бўлиб, илмий исботланмаган. Бу тахмин қарияларда иммун тизими кучсизроқ бўлиши ҳисобга олиниб, билдирилган.\nСўнгги маълумотларга кўра, дунёда коронавирусга чалинганлар сони 684 мингдан ортиб кетган. Қурбонлар сони 32 мингдан ортиқ. Коронавирусдан фориғ бўлган 145 минг нафардан ошган.\nКатегория: DUYNO XABARLARI | Теги: коронавирус